text:
Ubushakashatsi bwakozwe na OnePoll.com mu Bwongereza, bwagaragaje ko umuntu umwe kuri 5 aba yikundira undi utari umugabo we cyangwa umugore we. Ibi ngo binatuma inshuro nyinshi atekereza uwo muntu iyo ageze mu bihe by’urukundo.
Bimwe mu bituma ibi bibaho kandi ikaba n’imwe mu nzira zibitera, harimo itumanaho rya interneti aho usanga bandikirana cyangwa bakohererezanya amafoto yerekeza ku rukundo.
Ingaruka z’ibi rero ngo ni uko usanga ahari urukundo hagenda hazamo agatotsi gahoro gahoro bikaba byagera no gutandukana burundu.
Umuntu 1/5 Aba Atekereza Undi Utari Umukunzi We Mu Mibonano Mpuzabitsina
Ubushakashatsi bwakozwe na OnePoll.com mu Bwongereza, bwagaragaje ko umuntu umwe kuri 5 aba yikundira undi utari umugabo we cyangwa umugore we. Ibi ngo binatuma inshuro nyinshi atekereza uwo muntu iyo ageze mu bihe by’urukundo.
Labels: urukundo


c: text/html

text:
Ibyumweru by’urubyiruko: Ni gahunda nziza yashyiriweho urubyiruko muri Diyoseze ya Kigali; aho ku nshuro eshatu buri mwaka urubyiruko ruhabwa amahirwe yo gutegura no kuyobora gahunda z’amateraniro mu nsengero zose hakurikijwe intego iba yatanzwe na Diyoseze. Umwihariko ni icyumweru cy’urubyiruko gitegurwa mu kiruhuko kinini aho buri paruwase igena ibikorwa by’imyidagaduro, ivugabutumwa no gufasha ababaye.
Ni muri urwo rwego kuwa 23 Kanama twanyarukiye mu Bucidikoni bwa BUGESERA Paruwase ya MARANYUNDO, Ikanisa ya NYAMATA tubarebera uko icyumweru cy’ibikorwa by’urubyiruko cyari cyifashe. Twasanze Urubyiruko rugera kuri 58 rwabukereye ku mpamvu yo gufasha mwene data witwa BAGIRIGOMWA JOHN bamubumbira amatafari yo kubaka inzu rukoresheje ingufu z’amaboko. Iki gikorwa cyabonetsemo kandi n’itsinda ryari ryaturutse kuri Katedrali Saint Etienne I Kigali rurangajwe imbere numukuru w’urubyiruko muri Diyoseze Bwana Tuyizere Manasseh, bamwe bavoma abandi bakata urwondo abandi babumba amatafari. Kubw’umunezero watewe nicyo gikorwa habayeho gushima Imana mu ndirimbo no mu mbyino, Abitabiriye iki gikorwa bagize umwanya wo kuganira ku bibazo byugarije urubyiruko no kuvuga ku ijambo ry’Imana hakurikijwe intego yo iboneka mu Byakozwe n’intumwa 3:6 “mw’izina rya Kristo w’inazareti haguruka ugende.”
Twasoza tubamenyesha ko gahunda z’ibyumweru by’urubyiruko zikomeje aho ziteganywa ku matariki akurikira: Ibyumweru by’urubyiruko ni kuya 19/05/2013 na 15/12/2013.
Kuya 4 kugeza 10/08/2013: Icyumweru cy’ibikorwa by’urubyiruko: Ivugabutumwa, imyidagaduro, gufasha ababaye…
Kuya 15/12/2013: Icyumweru cy’urubyiruko kizahurizwa hamwe n’igikorwa cyo gucutsa abana barangije Sunday School.

robotstxt: allowed

filter: keep


text:
Amakuru arebana no gusura ibiro byacu
Ushobora gusura ibiro byacu n’amacapiro yacu. Dore aho biri n’amasaha yo kuhasura.
Ukraine
Lvivska Street 64
Briukhovychi
79491 LVIV
UKRAINE
+38 032-240-9200
Ushobora kuhasura
Kuwa mbere kugeza kuwa gatanu
8:00 kugeza 10:30 za mu gitondo, na 1:00 kugeza 3:00 z’umugoroba.
Bimara isaha imwe n’igice
Ibintu by’ingenzi bihakorerwa
Bagenzura umurimo wo kubwiriza ukorwa n’Abahamya ba Yehova bari mu matorero ???, n’uwo kubaka Amazu y’Ubwami muri Ukraine. Bahindura ibitabo by’imfashanyigisho za Bibiliya mu kinyawukereniya. Abashyitsi bahabwa ikaze bakareba imurika ry’ibyabaye mu mateka, kandi bagatembera mu mazu y’ibiro by’ishami yose.


text:
Muri uru rugendo aba basore n’inkumi basaga makumyabiri na barindwi babanje kunyura ku kigo cy’igihugu gishinzwe gusubiza mu buzima busanzwe ingabo zavuye ku rugerero babanza kugirana ibiganiro bigufi, ubundi bakomereza mu mudugudu ubamo abamugariye ku rugamba rwo kubohora u Rwanda wubatse mu murenge wa Kanombe.
Mu kiganiro kirekire bagiranye, abamugariye ku rugambva batangiye bashimira aba basore n’inkumi kuba babibutse bakabazirikana babasaba ko nabo aho bazabakenera bazabitabaza cyane ko ngo nubwo bamugaye ingingo z’umubiri ariko mu mutwe ho bakimeze neza. Iki cyari igisubizo cyiza cy’ibyifuzo Kanimba Bosco uhagarariye aba basore yari yatanze.
Uhagarariye aba basore n’inkumi bihurije muri B KGL yasabye abayobozi bari aho ko bagenerwa amahugurwa bakagira ubumenyi bw’ibanze mu gucunga umutekano w’umuntu, abasaba guca akajagari katangiye kugaragara muri uyu mwuga kimwe no kuba nabo bajyanwa mu itorero ry’Igihugu bakigishwa indangagaciro na Kirazira z’umuco w’u Rwanda.
Ibi byose uyu mugabo yasabye yasubijwe n’umushyitsi mukuru Col. Ruzibiza wari uhagarariye Minisitiri w’Ingabo wamenyesheje uyu musore kimwe na bagenzi be ko ibyifuzo byabo bigiye gukorerwa ubuvugizi kandi ko bishoboka. Col. Ruzibiza ikindi yasabye aba basore ni ukongera imikoranire n’inzego z’umutekano ndetse nawe asanga kimwe mu byo basabaga cy’ubumenyi bw’ibanze bashatse bakwitabaza aba bahoze ari ingabo bamugariye ku rugamba cyane ko usibye kuba badafite ingingo zimwe na zimwe ariko mu mutwe bameze neza kandi babafasha.
Iki gikorwa cyaranzwe no kuganira cyasojwe no gusangira aho nyuma yo gushyikiriza sheke aba bamugariye ku rugamba, basangiye fanta bakaganira bakungurana ibitekerezo.
Aba basore n'inkumi bahereye ku cyicaro cy'ikigo cy'igihugu gishinzwe gusubiza mu buzima busanzwe ingabo zavuye ku rugerero Bamwe muri aba basore Ku muryango bari bakoze akaziUhagarariye abamugariye ku rugamba baba muri uyu muduguduMorali yari yose
Major Gasangwa umujyanama wa B KGL yari yabaherekejeKanimba Bosco uhagarariye B KGLCol. Ruzibiza wari uhagarariye Minisitiri w'ingabo
Babashyikirije inkunga
Basangiye agafantaBafatanye agafoto k'urwibutso
AMAFOTO: Nsengiyumva Emmy


text:
Kuri uyu wa 25 Werurwe 2018, mu masaha y’igitondo mu ishami rya Kaminuza y’u Rwanda riherereye i Kayonza mu murenge wa Gahini, mu mudugudu wa Videwo ahizwi nk’i Rukara; habereye umuhango ndetse n’ibirori byo gusengera abayobozi bakuru b’Umuryango w’Abanyeshuli b’aba Pentikoti biga muri Kaminuza.
Uyu muhango wari witabiriwe n’abayobozi bakuru ba ADEPR bo mu nzego zitandukanye uhereye kuri biro Nyobozi ya ADEPR iherutse gutorwa kuwa 16 Gashyantare, 2018; ikaba yari ihagarariwe na Kamugisha Nassan uyobora DAVE (Urwego rushinzwe ivugabutumwa muri ADEPR) ndetse n’abayobozi bayobora Ururembo rw’Intara y’Iburasirazuba bari bahagarariwe na KAMANZI akaba ari Regional wungirije ushinzwe Ubuzima bw’Itorero.
Abandi bayobozi bari bahari barimo Umushumba w’itorero ry’Akarere ka Kayonza n’abandi bayobora Paruwasi zitandukanye ndetse n’ubuyobozi bw’Ishuli aba bayobozi basengewe bigamo.
Aba bayobozi basengewe batorewe mu matora yabaye kuwa 10 Ukuboza 2017 nyuma y’uko Komite yari imaze umwaka iyobora uyu muryango yari icyuye igihe. Gahunda y’umunsi yatangijwe n’indirimbo ziramya zikanahimbaza Imana babifashijwemo na Shiloh Worship Team nyuma Chorale Louange, Chorale Horebu ndetse na LEBANONI yari yaturutse kuri Paruwasi ya Rwinkuba zikomeza gutambutsa ubutumwa bwiza mu ndirimbo.
Mu byagaragariraga amaso, abantu bari bakeye kandi rwose ibirori byari byitabiriwe kuko n’abaturaniye Ishuli nabo bari baserutse. Abari bitabiriye umuhango bagejejweho ijambo ry’Imana n’Umuyobozi w’Ururembo rw’Intara y’Iburasirazuba, mu ijwi rituje;yatangiye asuhuza abanyacyubahiro batandukanye bari bitabiriye ibirori.
Yakomeje abwira abantu ko yaje kubabwira imbaraga zo guhamagarwa n’Imana; ndetse agenda yibanda cyane ku mateka y’abavugwa muri Bibiliya. Mu gusoza icyigisho cye, yatuye abari aho bose ijambo ry’Imana riboneka muri Zaburi 60: 14.
Ubwo uhagarariye Komite yacyuye igihe, Nkundumukiza Andrew yahabwaga umwanya; yagarutse cyane ku byo yagezeho mu mwaka wose yamaze ayobora uyu muryango. Yagize ati ”Twatangiye bigoye n’Abakirisito ari bake ariko turashima Imana yatwaguye ndetse ikadushoboza imirimo ikomeye twakoze irimo gusura abarwayi no kumurika amashusho y’indirimbo za Chorale Horebu ku mugaragaro”.
Yavuze byinshi bikora ku mitima y’abantu, maze bose bakoma amashyi menshi icyarimwe abayobozi bamukora mu ntoki bati ”Wabaye Intwari”.
Ubwo umuyobozi wa CEP watowe yahabwaga umwanya ngo abwire abari aho imigabo n’imigambi ye, yavuze ko bifuza kubaka CEP, UR-RUKARA CAMPUS mu buryo bw’umwuka ku buryo binashobotse yaba iya mbere mu Rwanda. Yakomeje agira ati: ” Turateganya kubaka amacumbi y’abanyeshuli mu kibanza twahawe n’itorero mu rwego rwo guteza imbere imibereho myiza y’abagize CEP muri rusange”.
Hakurikiyeho umuhango wo gutanga ishimwe ku bayobozi bari bacyuye igihe; igikorwa cyayobowe na Vice-president wa ONAP nyuma abayobozi bashya bahita basengerwa ndetse banasobanurirwa inshingano n’imirimo bahawe.
Umuyobozi uhagarariye Ururembo rw’Intara y’Iburasirazuba wari uyoboye iki gikorwa yasobanuriye abayobozi bashya ko bagomba kuba icyitegererezo ku rukundo,ku kugira umutima uboneye ndetse no gukora imirimo myiza muri bagenzi babo. Mbere yo kubasengera, yababwiye ko bagomba guhinduka rwose,kugira ngo bazageze abantu mu bwami bw’Iman.
Ubwo uwari uhagarariye Ubuyobozi bw’ikigo muri uyu muhango yahabwaga ijambo, yashimye cyane Komite icyuye igihe anasaba Abayobozi bashya ba CEP ko bagomba gukomerezaho, bakarushaho kuba indashyikirwa. Yibukije abanyeshuli bari aho ko nubwo bagomba gusenga ariko bakwiriye kwibuka ko mbere na mbere bazanywe no kwiga. Umuyobozi uhagarariye abanyeshuli we yasabiye umugisha komite icyuye igihe, abifuriza kuzaba intwari mu buzima bwabo bwose.
Amateraniro asojwe, abayobozi bagiye gufata ifoto y’urwibutso mu busitani. Ibirori byasojwe n’ubusabane rusange bwabereye mu nyubako yitwa’Mutipurpose Hall’. Abatumirwa bose bibukijwe ko bagomba kuvuga ubutumwa bwiza kuko aribwo musemburo w’impunduka itorero ndetse n’igihugu muri rusange gikeneye.
Iyi Komite yasengewe igizwe na CEP President, Mizero Anaclet, Visi President Bahati Shabani Nzeyimana Visi Presidente Mujawimana Jeanette, Secretaire Iturinde Denyse, Comptable Mukamugarura Esperance Umujyanama Nyamwasa Charles naho umujyanama akaba ari Akimana Josiane.
Abitabiriye uyu muhango bari benshi cyane
Korali Louange iri mu zasusurukije abitabiriye uyu muhango


text:
Uko wamenya umuhamagaro wawe
Nta muntu ndumva uvuga ko yabyutse ngo afungure telephone ye abone Imana yamwoherereje ubutumwa bw’ikintu imuhamagariye gukora. Nta nurasanga iwe hari ibaruwa yandikiwe n’Imana imubwira ku mhamagaro, sin a benshi bajya bumva ijwi riranguruye rimuhamagarira gusohoza iby’umuhamagaro wayo nubwo dufite ingero za bamwe Imana yagiye yihishurira ikababwira umuhamagaro ibahamagariye.
None ni gute wamenya umuhamagaro wawe?
Igihe cyose dushaka kuvugana n’Imana, uburyo bumenyerewe buriho ni: gusenga, gusoma biblia, gutekereza ku ijambo uba wasomye, kuganira n’inshuti z’abakozi b’Imana, hamwe kwitonda ukumva neza.
Imana iduha impano z’umwuka wera kugira ngo zidufashe gusohoza umuhamagaro yaduhamagaye. Urutonde rwazo ruboneka mu rwandiko rw’Abaroma 12:6-8:
"Nuko kuko dufite impano zitandukanye nk’uko Ubuntu twahawe buri, niba twarahawe ubuhanuzi duhanure uko kwizera kwacu kungana, cyangwa niba twarahawe umurimo wo kugabura iby’Imana tugire umwete wo kubigabura, cyangwa uwigisha agire umwete wo kwigisha cyangwa uhugura agire umwete wo guhugura. Ugira Ubuntu abugire atikanyiza, utwara atwarane umwete. Ugira imbabazi azigire anezerewe "
Ntabwo dushobora gusobanukirwa umuhamagaro wacu ijoro rimwe; ahubwo, Imana igenda iwuduhishurira buhorobuhoro uko umwaka ugiye uha undi. Igihe turimo gukoresha impano dufasha benedata, turushaho kugenda tumenya bimwe mu byo twumva dukora neza kandi tunejejwe nabyo. Ibyo kandi bituzanira ibyishimo kandi tukanabikora neza tutabangamiwe mu mitima yacu ku buryo twumva rwose aribyo twateguriwe gukora.
Akenshi wumva abantu bavuga mu magambo yoroshye ngo “ndumva nyobowe kugira icyo nafashisha benedata” Kandi koko Yesu yaravuze ati “Kuko umwana w’umuntu ataje gukorerwa ahubwo yaje gukorera abandi no gutangira ubugingo kuba incungu ya benshi”
Nubifata gutyo ntuzamenya umuhamagaro wawe gusa ahubwo uzarangiza ubuzima bwawe neza mu muhamagaro.
By BYIRINGIRO Jean Dominique


text:
Ibintu bikwereka ko uwo mukundana akunda ibyo utunze kukurusha
Muri iyi minsi abantu bakunze kuvuga ko urukundo rwabaye nk’ubucuruzi ku buryo abenshi bashaka inshuti bagambiriye kubona ubutunzi kurusha uko bakunda ba nyirabwo, ndetse bikaba bivugwa ko biri ku isonga mu bisenya ingo zo muri ino minsi.
Kuba bimeze bityo ntibivuze ko hakiri bake bakunda bya nyabyo, akaba ariyo mpamvu tugiye kubagezaho ibintu biranga umuntu ukunda ubutunzi kurusha nyirabwo.
Uzajya ubona akwitaho cyane mu gihe afite ibibazo bikeneye amafaranga
Kuba umuntu yakwaka ubufasha umukunzi we nta kibazo kirimo mu gihe afite ibibazo, ariko iyo bigeze mu rukundo tuba tugomba kwitonda kuko akenshi uzasanga iyo uwo mukundana akurikiye amafaranga n’ubundi butunzi iyo ahuye n’ibibazo bimusaba amafaranga biba ngombwa ko akwitabaza azahita ahindura uko wakwitwaragaho akwiteho cyane aguhamagare, numara kuyamuha ubone kwa guhamagara kurarangiye, akazongera kukwitaho undi munsi yagize ibibazo.
Ntago yishimira impano zoroheje
Ubusanzwe umuntu ukunda si ngombwa ko aguha impano zihambaye kugirango wishime. Gusa ku bantu bakunda ubutunzi kurusha ba nyirabwo bo siko babibona kuko baba bashaka za mpano zifite agaciro ( zihenze). Niba ushaka kureba icyo umukunzi wawe agukundira, ukaba wari usanzwe waramumenyereje impano zihenze, muhindurire umuhe impano isanzwe nko ku munsi we w’amavuko urebe uko abyitwaramo.
Mugitangira uzabona yarajyaga akugurira ibintu runaka cyangwa se akakwishyurira nyuma akagenda agabanya kugeza aho abiretse : “kuba umuntu yabanza akagushukisha kukwizeza ko mu buzima bwose mufatanije ukabona rimwe na rimwe yishyura nko muri restora n’ahandi ariko nyuma akagenda abireka ni bumwe mu buryo bw’abantu bakunda amafaranga yabo bakundana kurusha uko babakunda bakoresha mu kubigarurira”.
Ibyo byavuzwe n’umuhanga mu by’imitecyerereze, Diana Kirschiner, akaba n’umwanditsi w’igitabo cyitwa : “Love in 90 days”
Ibi ahanini bikunze kuba ku bakobwa bafite amafaranga menshi kurusha abahungu, aho babanza kubirariraho.
Akenshi akunda ibintu byo mu rwego rwo hejuru : uzasanga agusaba kujya mu marestora ahenze gusa, gusohokera ahantu hahenze mbese ubuzima bwe buhora busaba ibintu bihenze gusa.
Jya umubaza ibintu byatumye atandukana n’umukunzi we niba yaramwigeze
Akenshi uzasanga barapfuye ibintu bitagatumye batandukana. Bashobora kuba barapfuye gukunda umutungo cyane nubwo we atatinyuka kubikubwira.


text:
Buri gahugu umuco n’akandi umuco wa mugani w’abanyarwanda ariko I terambere rya muzika n’imbyino mu gihugu cya Jamayika ryo ngo muri iyi minsi riragaragazwa n’imbyino idasanzwe aho ababyina baba basa nk’abakora imibonano mpuzabitsina imbyino bivugwa ko izibasira ibitsina by’abagabo.
Nk’uko inkuru dukesha gentside.com ibivuga, iyi mbyino ababyina baba bigana abakora imibonano mpuzabitsina basa nk’abakoreramo n’amasiporo. Iyo mbyino itamenyerewe cyane mu mico yo ku isi, abaganga batari bakeya babashije gutangariza abakunzi bayo ko ntakabuza ibitsina by’abatari bakeya mu bagabo bayibyina bizavunika dore ko mu gihe babyina iyo mbyino, igitsina cy’umugabo gishobora gufata umurego kikijomba ahantu hakibabaza cyangwa se batuma kivunika
Muganga mu ivuriro rya Kingston Public Hospital yagize icyo avuga ku kuvunika kw’igitsina cy’umugabo agira ati” Mu gihe cy’imibonano mpuzabitsina ikoresheje ingufu zirenze , hari imvune ishobora kubaho mu gihe igitsina cy’umugabo gihuye n’igufa(l’os pubien) ry’umugore, ibyo bishobora gutuma habaho icyo twakita imvune…..Ibyo bigaragazwa cyane no kumva urusaku rw’ikintu kivunitse ndetse no kuribwa cyane k’umugabo ndetse n’igitsina cye kikabyimbirwa."
Mu gihe iyo mbyino igikunze cyane muri icyo gihugu, abaganga nabo barahagurutse ngo basobanurire abantu ingaruka imbyino nk’iyo ishobora kugira ku buzima bw’abantu cyane cyane ihungabana ry’ibitsina by’abagabo bayibyina.
Mu gihugu cya Jamayika ibitsina by’abagabo Ntibyorohewe
Buri gahugu umuco n’akandi umuco wa mugani w’abanyarwanda ariko I terambere rya muzika n’imbyino mu gihugu cya Jamayika ryo ngo muri iyi minsi riragaragazwa n’imbyino idasanzwe aho ababyina baba basa nk’abakora imibonano mpuzabitsina imbyino bivugwa ko izibasira ibitsina by’abagabo.
Labels: igitsina, utuntu n'utundi


text:
6-11-2017 saa 16:12' | By Chief Editor | Yasomwe n'abantu
20127 | Ibitekerezo
13
Nizeyimana Didier, umunyarwanda unazwi nk’umuririmbyi uba muri Leta Zunze Ubumwe za Amerika aho akunda gukoresha izina rya Muchoma, yagarutse mu Rwanda nyuma y’imyaka 17 acitse ubuzima bwo kuba inzererezi, umujura n’umunywi w’ibiyobyabwenge, dore ko Imana yamuhinduriye amateka ikamuvana mu buzima bubi yanyuzemo ari nayo mpamvu mu byamugaruye mu gihugu harimo no gusura abana bo ku muhanda babayeho mu buzima bw’uko yabyirukiyemo.
Muchoma mu buhamya bw yivugira ko iyo asubije amaso inyuma akareba ubuzima bubi yanyuzemo hamwe n’umuryango we, numva nta muntu wari ukwiriye gusuzugura undi kuko ubuzima buhinduka. Avuga ko yarwaye amavunja mu ntoki no ku maguru akajya ananirwa kugenda, aza kuba umukozi mu rugo rw’umuntu nta mafaranga ahembwa ahubwo ari ukugirango abone uko nabaho, dore ko ari nyina wari wamutanze kugirango inzara ntizabicire mu nzu bose.
REBA VIDEO UKO YITANGIRA UBUHAMYA HANO:
Ubu buhamya bwa Muchoma yagarutseho birambuye mu kiganiro yagiranye n’ikinyamakuru Ukwezi.com aho twamusanze i Nyamirambo mu mujyi wa Kigali, yasobanuye iby’inzira ndende yanyuzemo aho aho yaje no kujya mu muhanda kuba mayibobo ku Gisenyi, atunzwe no kwirirwa atoragura amakara y’amacenga batekesheje cyangwa udupulastike mu kimoteri kugirango abonemo ayo kuguramo ibiryo n’ibiyobyabwenge.
Nizeyimana Didier uzwi nka Muchoma, ubu ari i Kigali aho yazanywe no gusura no guhumuriza ababayeho mu buzima nk’ubwo yahozemo
Muchoma yavuze uburyo yakubititse muri ubwo buzima mu gihugu cya Uganda ndetse no muri Kenya, aho hose akaba yari abayeho nabi kugeza ubwo yaje kubona amahirwe ajya kuba muri Amerika, ubu akaba yarahinduriwe amateka kuko afite akazi keza, akaba abayeho uko abyifuza kandi akaba adasiba gushima Imana yamuvanye kure.
Ubu buzima bubi yanyuzemo nibwo bwatumye afata icyemezo cyo kugaruka mu gihugu cye, maze akiyemeza gushaka abandi bana babayeho mu buzima bubi nk’uko yabayemo, dore ko n’ubwo ngo atabona ubushobozi bwo kubafasha bose, gusangira nabo ubwabyo no kubagarurira icyezere bakamenya ko nta mvura idahita kandi ko bashobora kuzagere kure heza, ngo yumva ubwabyo ari umusanzu ukomeye uzabafasha kugira intambwe batera mu mitekerereze yabo.
Icyakoze avuga ko nk’umuntu ukunda muzika, ateganya no gukora ibihangano bitandukanye ndetse indirimbo ye ya mbere ikaba yenda kujya hanze, nyuma akazanakomeza ajya muri Tanzania aho afiteyo naho abazamufasha kurushaho kuzamura muzika ye.
Yatangariye cyane iterambere ry’u Rwanda, avuga ko ibyo yasanze mu Rwanda byamutangaje kuko yahageze akabona ko ari igihugu kimaze gutera intambwe ishimishije cyane kuburyo buri munyarwanda bikwiye kumutera ishema.
iganze
Nta kumvikana guhari kuko umwana aba ari muto mu bushishozi no mu bwenge ibyo akora byose ayoborwa na mwarimu cga undi muntu mukuru umushuka.">Nta kugabanyirizwa uyu mugome. Wowe Ngabonziza sinzi imyaka ufite, ariko umwana baba (...)


text:
Aha rero ushobora kwibaza uti ese ni ryari natangira kuganiriza umwana uri mu nda?
Mu bushakashatsi bwagiye bukorwa mu gihe gitandukanye ukurikije uko iterambere ryagiye ryiyongera bwagaragaje ko umwana uri mu nda atangira kumva ijwi ry’umubyeyi we mu gihe inda ifite amezi ane byibura ku buryo muri icyo gihe hari ibikorwa byinshi wakora umwana akabyumva nk’aho muri kumwe.
Mu gihe inda ifite amezi arindwi rero ho umwana aba azi gutandukanya ururimi rusanzwe ruvugwa mu rugo n’izindi ndimi z’amahanga nkuko abashakashatsi babigaragaje.
Ese ni gute ushobora kuganiriza umwana uri mu nda?
Abahanga mu by’ubuzima bavuga ko hari ibikorwa bitandukanye umubyeyi ashobora gukorera umwana uri mu nda kandi akagubwa neza bityo bikazamufasha no mu buzima busanzwe aho akazabaho anezerewe kubera bya bikorwa.
Amafunguro ufata
Burya ngo ifunguro ryose ufata utwite rifite icyo rivuze ku mwana wawe ni nayo mpamvu abashakashatsi bavuga ko mbere yo kugira icyo ufungura ari byiza kubanza ukicara ugatuza ukamera nk’aho uri gusangira n’umwana wawe niba ugiye kunywa itabi cyangwa se inzoga mera nk’aho uri gusangira n’icyo kibondo.
Gira utuntu uhugiramo ariko dusa n’utunejeje
Aha twavuga nko kuzinga utwenda twe, kudupaga mu gikoresho cyabugenewe n’utundi tuntu nk’utwo kandi ukabikora unezerewe ndetse wenda uririmba cyangwa se umuganiriza, umubwira wenda uti aka kenda uzakajyana gusenga ubundi ufate utubuto ukunda utangire udukatakate ari nako wivugisha n’utundi nk’utwo, impamvu y’ibyo byose rero ni uko uwo munezero uba ufite ubasha kugera ku mwana uko wakabaye akarushaho kugubwa neza.
Gukorakora kunda kenshi gashoboka
Nubwo bisa n’ibitangaje ariko iyo ubashije gufata akanya ugakorakora ku nda uganiriza umwana bimufasha kumva yishimye cyane ubundi ugafata akanya ugatembera ugahitamo ibara wumva wakunze uwo munsi hanyuma ejo ugafata irindi akaba ari ryo wibandaho kandi ukamubwira iryo bara wahisemo iryo ari ryo n’icyo warihitiyemo bimufasha kugubwa neza.
Kumuririmbira
Ubusanzwe abahanga mu by’ubuzima bavuga ko umuziki ari mwiza ku mwana uri mu nda ariko n’aho uwo muziki warorera ubundi wowe ukajya ufata akanya keza ukamuririmbira uturirimbo nawe wumva ukunze noneho ukabikora cyane mu gihe ugiye kuryama birushaho kugwa neza umwana uri mu nda.
kumubyinira
Mu gihe ufite akabaraga gerageza unyeganyege wereke umwana ko unezerewe, ugerageze kuva hasi gahoro gahoro, ibyo byishimo ufite bihita bigera ku mwana akarushaho kugukunda kandi bikazatanga umusaruro uhagije mu gihe yavutse kuko usanga akurana umunezero mu bwana bwe kugeza abaye mukuru.
Bebe.nestle.fr


text:
From: "Salathiel Munyemanzi"
To: "Dan Rugabira"
Muvandimwe Dan Rugabira,
"Uwiteka azi abe". 2 Timoteyo 2:19. Mbese muri abo ndimo? Aho niho ikibazo kiri. Ntabwo ari: "Mbese Kanaka arimo?" Ibyo ntibitureba nkuko Yesu ubwe yabibwiye Petero (nahimbye Rwivanga) ati: "Niba nshaka ko agumaho kugeza aho nzazira, upfa iki? NKURIKIRA." Yohana 21:22.
None mbese aho, NKURIKIRA Yesu? Mu byo nirirwamo NKURIKIRA Yesu? Mu byo ndaramo NKURIKIRA Yesu? Mu byo ndimo gupanga gukora buri munsi NKURIKIRA Yesu? Mu biganiro mba ndimo kuvugana na bagenzi banjye NKURIKIRA Yesu? Rwa rugendo ejo hashize nagiyemo, NAKURIKIYE Yesu?
Cyangwa nkoresha amasengesho yanjye kugira ngo mwifatire angeze kubyo ngambiriye mu mutima wanjye, bitagira naho bihuriye n'ubushake bw'Imana? Ibitatureba ntibitureba nyine. Kuki twakwirirwa twimena imitwe ku bibazo by'umwihariko w'Imana? Kwizera kwacu kuri he?
Ni nde ushobora kurondora ubutabera bw'Imana? Iyo imbabazi z'Imana zihoberaniye n'ubutabera bwayo ku ntebe y'ubuntu tubonera muri Yesu Kristo, aho tuba tugomba kuruca tukarumira, tukakiirana umutima umenetse ako gakiza yatuzaniye. Ntawe uzi agahinda kaari mu mutima w'Imana ubwo Umwana Wayo yashengukiraga ku musaraba w'i Kalvari. Umurimo Imana yatangiriye mu mutima w'umuntu wese, nta kabuza izawurangiza (Abaroma 9:28. N.B: uyu murongo mu kinyarwanda usobanuye nabi. Dore uko bagombaga kuwusobanura: " Kuko azarangiza uwo murimo, awuhinishije gukiranuka: kubera ko Uwiteka azakorera umurimo wangushye ku isi"). Uko izawurangiza ni ibyayo, ntabwo ari ibyacu, bavandimwe.
Ikibazo n'iki: Mbese nemerera Imana gukorera UWO MURIMO yatangiye mu mutima wanjye? Icyo Imana ishaka ni UMUTIMA WAWE, WANJYE, ntabwo ari UWA KANAKA.
Muramenye ejo tutarenga urubibi kandi bitewe nuko tuzaba twibagiwe inshingano yacu NYAMUKURU, yo gukurikira Yesu AHO ATUJYANYE HOSE mu kwizera Kwe yerekaniye hano muri iyi si tukijandajandariramo. Mwibuke yuko aho azatujyana hose hatazaburamo "IGIKOMBE CY'IGICUCU CY'URUPFU". Utiteguye kukijyanwamo, ntazaba yiteguye no kujyanwa MU CYANYA CY'UBWATSI BUTOSHYE. Zaburi 23.
"Erega ibyo mutekereza sibyo ntekereza, kandi inzira zanyu sizo zanjye! Ni ko Uwiteka avuga. Nk'uko ijuru risumba isi, ni ko n'inzira zanjye zisumba izanyu, ni nako n'ibyo ntekereza bisumba kure ibyo mutekereza." Yesaya 55:8-9
Ukwifuriza amahoro Yesu yadusigiye (Yohana 14:27).
Salathiƫl Munyemanzi
Umugaragu wa Kristo
"We are as water spilt on the ground, which cannot be gathered up again" 2 Sam 14:14
Salathiƫl Munyemanzi
Umugaragu wa Kristo
"We are as water spilt on the ground, which cannot be gathered up again" 2 Sam 14:14


text:
Banyarwandakazi, Banyarwanda,
Bayobozi b’amashyaka ya politiki ya Opozisiyo namwe muyoboye Amashyirahamwe ya Sosiyete sivile nyarwanda,
Nshuti zacu namwe mwese mwikundira igihugu cy’u Rwanda ,
1.Nzinduwe no kubatumira mwebwe abacyizera ko impinduka nziza ishoboka mu Rwanda kugira ngo tuzahurire i Buruseli kuri iki Cyumweru taliki ya 31 Nyakanga 2016, guhera saa munani z’amanywa (14:00) , mu cyumba cy’inama kiri Rue Eloy 80, Anderlecht 1070, kugira ngo njyewe n’ikipe dufatanyije tuganire namwe birambuye ku rugendo twiteguye gukora rwo kujya gukorera politiki mu gihugu.
2.Muri iyi imyaka 6 ishize twagerageje kubagezaho ibitekerezo n’ibyiyumviro byacu, twerekana ku mugaragaro uko tubona imiyoborere y’igihugu cyacu muri iki gihe, tugaragaza uko twumva n’ibibazo bikomeye cyane bibangamiye rubanda rugufi, bishingiye ahanini ku butegetsi bw’igitugu bw’Agatsiko kayoboye Umuryango wa FPR- Inkotanyi kahisemo kwiyubakira ku kinyoma, iterabwoba, ivangura n’ukwikubira ibyiza byose by’igihugu.
3.Twagize igihe cyo gusesengura,kungurana ibitekerezo no gutangaza agaciro gakomeye duha Inzira y’Amahoro nk’iyafasha Abanyarwanda guharanira uburenganzira bwabo batagombye kongera kwisenyera igihugu bikabije.
4.Twerekanye ko kuzahura gihugu cy’u Rwanda bisaba ko haboneka Abanyapolitiki BEMERA kwitanga, bagatsinda iterabwoba kugira ngo begere rubanda bafatanye gukora REVOLISIYO idasesa amaraso ariko yifitemo ububasha bwo gutigisa ibirindiro by’ingoma y’igitugu bityo igashyira u Rwanda mu nzira ikwiye ya demokarasi ari nayo butegetsi bwa rubanda kandi buharanira by’ukuri inyungu rusange.
5. None rero dore igihe kirageze ngo twereke Abanyarwanda ko imvugo yacu ariyo ngiro. Koko igihe kirageze ngo tugere ikirenge mu cy’intwari zatubanjirije , bityo nka Madame Victoire INGABIRE duhaguruke tuve mu buhungiro, dusange rubanda mu gihugu, tutirengagije inzitizi n’ingorane zidutegereje.
6. Tugiye twitwaje Umushinga twateguriye Abanyarwanda dushaka kwerekeza mu rugendo ruhire rwo » Kunga abenegihugu kugira ngo dufatanye kwiyubakira u Rwanda-Moderne »(Together to modernize Rwanda; Rassembler pour moderniser le Rwanda).
7.Bitarenze ukwezi k’Ugushyingo (11) 2016, tuzasesekara mu Rwanda, dufatanye na rubanda rugufi gushinga ISHEMA rizahatanira gutsinda amatora yo mu 2017 na 2018 kugira ngo tuzahabwe ububasha bwo kuyobora u Rwanda mu nyungu za bose.
8. Nk’ababanye namwe mu buhungiro imyaka itari mike, ntidushobora kwirengagiza ko umuganda wanyu ukenewe cyane mu gufasha Abanyarwanda bari ku ngoyi mu gihugu kwiyubakamo ubushobozi bwo guhangana n’ubutegetsi bw’igitugu hagamijwe kwishyiriraho ubuyobozi butanga amahoro n’ituze mu gihugu no mu Karere k’Ibiyaga bigari. Kandi mumenye neza ko urwo ruhare rwanyu nyine arirwo ruzabaha kwigenga mu gihugu cyanyu, abanyu ntibakomeze kugirwa Inkomamashyi n’Abagereerwa mu Urwababyaye, mugatura mugatunganirwe, mutegatemberana ishema mutekanye mu Urwagasabo.
9.Niyo mpamvu mbararitse ngo muzitabire muri benshi iki Kiganiro mbwirwaruhame cya nyuma tuzakorera i Buruseli kuri iki cyumweru kije. Nimwirengagize ibyakunze gutanya Abanyarwanda, muze tujye inama, dushyigikire abiyemeje kwitanga, twirinde kubaca intege.
10.Wowe ugishidikanya ku bushobozi bwacu bwo kuba hari icyo twahindura mu Rwanda, ibuka ubuhanga bwa kinyarwanda bugira buti, « ntawe uvuma iritararenga « , » Na nyina wundi abyara umuhungu » kandi bukongera ngo n’ » Imana ifasha uwifashije » , maze utsinde igishuko cyo gukomeza kwigira »Ntibindeba « .
Umwanzuro
Mbega ukuntu nifuza ko Abanyarwanda twese twakumva ko ibibazo bikomeye dufite ntawe uzamanuka mu ijuru ngo abidukemurire, bityo tukagasobanukirwa neza ko » Nta wundi ubitubereyemo « !
Mbaye nshimiye mbikuye ku mutima abazaza kudushyigikira, Imana izabaha Umugisha kandi nzi neza ko n’igihugu kitibagirwa abakigobotse , mu gihe gikwiye.
Harakabaho Repubulika y’u Rwanda
Ishema ku benegihugu bose nta vangura.
Bikorewe i Paris, 28 Nyakanga 2016.
Padiri Thomas Nahimana,
Umunyamabanga mukuru w’Ishyaka Ishema ry’u Rwanda
Umukandida mu matora y’umukuru w igihugu yo mu 2017.


text:
Uko amasaha yicuma niko dusatira ivuka ku mugaragaro ry’umuryango RASAL. Koko rero, kuri iki cyumweru tariki ya 29 Mutarama 2017, i Kigali muri Hotel Nobleza, abantu basaga 90 barerewe kandi bakurira mu muryango w’Abaskuti barishyiriraho umuryango ubahuza, umuryango bazatangiramo umusanzu wabo mu kubungabunga no gushimangira indangagaciro z’amahame y’ubuskuti no guteza imbere urubyiruko.
Uyu muryango uvutse uvukanye amateka maremare kabone n’ubwo iryo zina RASAL rimaze igihe gito. Mu kwezi kwa kanama 2016 nibwo abaskuti bakuze bagaragaje ko ubuskuti ubuvamo kubera imyaka igukoma imbere, nyamara ubuskuti bwo ntibukuvemo kuko bugutemba mu maraso, mu myumvire no mu mikorere, haba aho utuye, haba aho ukorera kimwe n’aho ugenda, aho hose ukarangwa n’indangagaciro z’indero y’ubuskuti.
Icyo gihe Abagabo n’abagore, abasore n’inkumi basaga 40 bakoraniye ku nkombe z’ikiyaga cya Muhazi bahakora ingando y’ubusabane n’inyunguranabitekerezo, umwanzuro w’iyo ngando uba kurema umuryango uhuza Abaskuti bakuze mu Rwanda, bitoramo inyangamugayo 11 baziha inshingano zo gutegura no kwegerana ibyangombwa byose bikenewe kugira ngo haremwe umuryango ubereye ishema abanyuze mu muryango w’Abaskuti, nuko bategura amategeko shingiro n’amabwiriza ngengamikorere azashyirwaho umukono imbere ya noteri muri iyi Nteko Rusange yegereje.
Uretse gutegura amategeko n’amabwiriza, izi ntore 11 zanateguye ibirango by’umuryango birimo logo, foulard, mu gihe impuzankano zikomeje gutegurwa. Mu ruhando rw’ikoranabuhanga, umuryango RASAL utangiranye urubuga rwa murandasi rushobora gutangarizwaho amakuru anyuranye, imbuga nkoranyambaga za Twitter na Whatsapp biwufasha koroshya itumanaho hagati y’abanyamuryango n’abawugana.
Robert MAKUTA
Byanditswe : tariki ya 28 Mutarama 2017 saa 14:43:21, ubu
, : 307
Uwabitangaje : Robert Makuta


text:
Byari ibihe bigoye cyane kuri Bahati dore ko mu mfuruka zose yakiraga ubutumwa bw’abantu bamuca intege, bamwereka ko asa n’ugushije ishyano kwibaruka umwana utabona.
Iyo muganira, avuga uburyo mu rugendo rwo kuvuza umwana we kuva akiri uruhinja yigiyemo amasomo akomeye mu buzima. Ngo yabonye abantu benshi bateye imbere kandi babana n’ubumuga akabishimangira atanga urugero ku muhanzi utunzwe na muzika mu Buhinde kandi afite ubumuga bukomeye.
Ibi bihe byose n’inama yahawe n’abaganga batandukanye, byatumye yakira umwana we yiyemeza kumugaragariza urukundo kurusha gutekereza ku bumuga yavukanye.
Umunsi ku wundi, Vanessa w’imyaka 27 y’amavuko yaje gusanga ngo hari abandi bana bafite ibibazo bimeze nk’iby’uwe kandi babayeho mu buzima bugoranye ku buryo bamwe baba baratereranywe n’imiryango yabo.
Yagize ati “Hari aho nageze [mu Burasirazuba] nsanga umwana utabona, bamuraza hamwe n’amatungo, ntibamufata nk’umwana ufite icyo ashobora kwimarira.”
Ngo ibi n’indi mibereho nk’iyo ni yo yatumye yiyemeza gutanga ubufasha no guharurira inzira abandi babyeyi mu bukangurambaga buganisha ku kwita ku mwana wese hatitawe ku buryo yavutse.
Yita ku bana bakomoka mu miryango ikennye
Ku ikubitiro, nyuma yo kwiyemeza gufasha abana bo mu miryango ikennye bafite ubumuga bwo kutabona, Bahati yashinze Umuryango yitiriye umwana we, Jordan Foundation.
Uyu muryango ukora mu buryo bwemewe n’amategeko mu Rwanda, watangiranye abana 20 bo mu bice by’icyaro mu miryango yo mu cyiciro cya mbere cy’ubudehe.
Ati “Twaciye mu kigo gishinzwe abafite ubumuga bwo kutabona, tujya mu mirenge, mu midugudu. Twashatse abo mu cyaro cyane kuko aribo bakunze guhura n’ibibazo byinshi.”
Abo bana, Bahati yabashyize mu nzu ye mu Karere ka Gasabo ahazwi nko mu Gatsata, abashakira abarimu babigisha n’abakozi bo kubitaho mu buzima bwa buri munsi.
Abenshi bari bafite ibibazo by’imirire mibi bakigezwa muri iki kigo, babanza kuvuzwa no kondorwa. Bose yabashakiye za mituweli, ababyeyi babo nabo akajya abafasha mu gihe bashatse kubasura.
Ati “Tugendera ku ngengabihe nk’iy’amashuri asanzwe. Mu kiruhuko, abana bajya mu ngo zabo. Kuko imiryango yabo ikennye; dushakira itike ababyeyi ku buryo batwara abana mu biruhuko hanyuma tukabaha n’amafaranga yo kuzabagarura.”
Muri aba bana 20, ngo harimo abo imiryango yabo idashobora kwikoza ku buryo iyo abandi batashye bo basigara bagakomeza kwitabwaho. Iyo bibaye ngombwa, kuko n’abakozi baba bagomba kujya mu biruhuko; abo babiri batereranywe abajyana mu rugo rwe akabitaho kimwe n’abe.
Umushahara we niwe ubeshejeho Jordan Foundation
Uyu mubyeyi kuva yashinga Jordan Foundation tariki ya 1 Ugushyingo 2015; akoresha amafaranga ye bwite mu bikorwa byo kwita ku buzima bw’aba baziranenge.
Yishimira ko yagize umugabo umutera inkunga, akamushyikigira muri uru rugendo rwo kurerera u Rwanda abana bafite icyerekezo. Ngo muri icyo gihe cyose amaze gutanga agera kuri miliyoni 63 Frw mu bikorwa byo kwita kuri aba bana.
Ati “Ku kwezi nibura dukoresha miliyoni eshatu n’ibihumbi 200. Ni amafaranga ava mu mushahara wanjye, ni mu rugo rwanjye, no mu bufasha mpabwa n’umugabo wanjye.”
Yizeye ko 2019 izasiga mu Rwanda hari ishuri ryakira abana batabona bakigira ubuntu.
Imwe mu mpamvu yatumye Bahati ashinga Jordan Foundation, avuga ko yari yatekereje ku burezi bw’umwana we agasanga amashuri ari mu Rwanda yakira abatabona, yigamo n’abifite ni ko gutekereza no ku bandi bakennye.
Yishimira ko Akarere ka Gasabo kamuhaye ikibanza cyo kubakaho ishuri rizigwamo n’abana bo mu miryango ikennye bafite ubumuga bwo kutabona.
Ati “Ikibanza twarakibonye dusigaje kubona abantu batwubakira. Turakomeza gushyiramo imbaraga ku buryo nibura umwaka utaha twaba dufite ishuri ryakira nibura abana 100.”
Yahembwe na Madamu Jeannette Kagame
Mu 2017, Madamu Jeannette Kagame yahembye Bahati Vanessa nk’umwe mu rubyiruko rwakoze ibikorwa by’indashyikirwa. Ni igihembo avuga ko cyamushimishije kuko kigaragaza ko ibyo akora hari ababiha agaciro.
Ati “Byaranshimishije cyane kuba abayobozi bacu babona ibyo dukora bakadushima. Biduha izindi mbaraga tukumva ko tutagomba guhagarara ahubwo dukomeza kurushaho. Aho tugeze hose bamaze kutumenya, bumva ko kuba Madamu Jeannette Kagame yarashimye ibyo dukora atari ibintu by’abatekamutwe.”
Uyu mubyeyi agira inama bagenzi be ko bakwiye kwita kuri buri mwana, bakamugaragariza urukundo kuko aricyo gituma ejo he haba heza kurushaho. Asaba kandi abafite umutima wo gufasha kubikora batarangamiye inyungu ahubwo bayobowe n’urukundo.
Yishimira ko kuva yatangiza uyu muryango, abana babiri bavujwe bagakira bagasubira mu miryango yabo ndetse hagakorwa n’ubukangurambaga bwo kwita ku bana bafite ubumuga bwo kutabona binyuze muri siporo.
Amafoto: Kazungu Armand


text:
Kuki bidukomerera kubabarira abaduhemukiye?
Abenshi muri twe barahemukiwe bityo bikabagora kubabarira ababahemukiye ariko bibiliya itubwirako dukwiye kubabarira abadukomerekeje kuko bizana amahoro kandi Imana ikaba na yo yaratubabariye binyuze muri Kristo.
Kugirango dufashe abagihura n’ubukana bw’ibyo bakorewe no kubohoka kugirango babashe gutanga imbabazi kubabahemukiye, ibi ni bimwe mu byagufasha:
Kubabarira by’ukuri biragoye kubyumva. Abenshi muri twe bavuga ko barangije kubabarira ababahemukiye ariko muby’ukuri batarababariye ,bavuga ko ‘ ibya kera babishyize inyuma’ ariko ibikorwa byabo bikagaragaza ibinyuranye n’ibyo bavuga ugasanga bagira umujinya, uburakari cyangwa indi myitwarire mibi igihe cyose babonye ababagiriye nabi. Abandi bakavugako babohoye ababahemukiye, ariko batarabigeraho neza. Bakomeza kwishisha ababahemukiye no kwibuka ibihe byabakomerekeje, ugasanga bakibitse mu mutima ababahemukiye, bityo bakera imbuto zivuye mu mutima ushaririye .
“Mwirinde hatagira umuntu ugwa akava mu buntu bw’Imana, kandi hatagira umuzi wo gusharira umera ukabahagarika imitima abenshi bagahumana”(Abaheburayo12:15)
Ese muby’ukuri kubabarira niki? Kuki bikomeye kubikora?
Mu kubabarira byuzuye , tugomba kureba ibibi byakozwe nk’ibitarabaye. Akenshi ntitubishobora , niyo mpamvu bitugora kubabarira.
Gukomeza kugira umujinya uradupfukirana tugakomeza kubona uwaduhemukiye nk’ukibikora, tugakomeza kwemerera ibikomere byacu bituganza. Ariko igihe tuzashobora kubona umunyabyaha nk’uboneye no kwemera ko twakomeretse, duharanire kuva muri ibyo bihe bikomeye, tuzaba tugeze ku ntambwe yo kubabarira. Nshuti, reka tubohoke ku bikomere, abaduhemukiye, ndetse n’agahinda gasaze ko mu mutima.
Ni gute wagera ku mbabazi z’ukuri?
“Yesu aravuga ati “Data, ubababarire kuko batazi icyo bakora.” (Luka23:34)
Umwami Yesu yatweretse imbabazi nyakuri izo ari zo. Ni we wahawe igihano cy’ibyaha byacu, yababarijwe gukiranirwa kwacu, agira ububabare twari dukwiriye. Ariko yirengagije ibyo byose arababarira.
Yari azi ko abantu bazamwanga, bakamugambanira ariko yarababariye. Yaraziko ari umuziranenge ariko yarababariye. Yaraziko afite ingabo nyinshi zo mu ijuru ashobora kuzihamagara zikamuhorera zikica abantu bose ariko yarababariye. Yesu yashoboraga kwihorera ariko ntiyabikoze. Yatubabariye twese ibyo twakoze. Yatugiriye ubuntu, bivuzeko yaduhaye ubuzima.
Nshuti, reka twirebere mu isura ya Yesu. Ntitwari dukwiye urukundo n’imbabazi ze ariko aratubabarira .Dukwiye natwe kubabarira abatugiriye nabi, kuko uvugako ari umucyo akanga mwene se aba akiri mu mwijima. “Uvuga ko ari mu mucyo akanga mwene Se, aracyari mu mwijima na bugingo n’ubu.”(Yohana 1:9)
Sophie @agakiza.org


text:
Babou amaze kubwira INYARWANDA ko we n’uyu mukunzi we bateganya kurushinga umwaka utaha wa 2019. Yagize ati “Turateganya gukora ubukwe umwaka utaha. Itariki niturayimenya ariko ni umwaka utaha.”
Muri iyi ndirimbo Babou Tight King agira ati “Mu buzima bwanjye ntawuzakuruta. Mu mutima wanjye uzahora uri imbere. Ni wowe mbona nkasusuruka, umutima wanjye ukagubwa neza. Ubuzima bwanjye warabufashe…”
Ifatwa ry’amashusho ryayobowe na Mariva, amajwi atunganywa na Papito. Babou avuga ko uretse iyi ndirimbo ‘Paradise’ yashyize hanze ari no gutegura gukora izasohoka vuba kuburyo mu Ukuboza 2018 azaba yujuje Album ye.


text:
Itangazo rigenewe abanyamakuru: ICYO TWE TUGAMIJE NI « UKUNGA ABENEGIHUGU NGO DUFATANYE KWIYUBAKIRA U RWANDA MODERNE »
Itangazo rigenewe abanyamakuru
ICYO TWE TUGAMIJE NI « UKUNGA ABENEGIHUGU NGO DUFATANYE KWIYUBAKIRA U RWANDA MODERNE »
- « Intego y’ishyirahamwe iryo ari ryo ryose rikora politiki ni ukubungabunga uburenganzira ndakorwaho umuntu wese avukana. Ubwo burenganzira ni ukwishyira ukizana, kugira umutungo utavogerwa, kubaho ufite umutima mu gitereko n’ubwo kurwanya akarengane »(Ingingo ya 2 y’itangazo ry’amahame y’ibanze y’uburenganzira bwa muntu n’ubw’abenegihugu ryo mu w’1789).
- Kubera ko Ishyaka ISHEMA ryubatswe hashingiwe ku ihame rikubiye mu ngingo yibukijwe haruguru, nibimenyekane neza ko ba nyir’ibitangazamakuru n’amashyirahamwe akunze guha rugari icengezamatwara risenya, bikaba bigaragara ko muri iki gihe bashishikajwe cyane no guharabika Ishyaka ryacu mu kuryambika nkana isura y’ubuhezanguni, baba babiterwa no kutamenya, kugambirira ikibi cyangwa uburwanashyaka bw’agakabyo, ntibazatinda kubona ko badashobora kurwanya ukuri ngo bagutsinde.
- Koko rero« KUNGA ABENEGIHUGU NGO DUFATANYE KWIYUBAKIRA U RWANDA MODERNE » ni wo mushinga wonyine dushoreye kandi twiteguye kuzamurikira imbaga y’abanyarwanda bityo tukaba twizeye ko, mu gihe gikwiye, rubanda itazabura kwishimira inyungu nyakuri izawusaruraho mu gihe cya vuba, ikiringaniye n’ikirekire, ni ukuvuga amahoro arambye n’iterambere risangiwe na bose.
Kubera izo mpamvu dutangaje kandi tumenyesheje imbaga y’abanyarwanda n’Umuryango Mpuzamahanga ibi bikurikira:
- Twakiranye ubwuzu n’icyubahiro ijambo ritazibagirana ryavuzwe na Perezida wa Repubulika y’u Rwanda, Paul Kagame, ku cyumweru gishize tariki ya 11 Ukuboza 2016, anenga, mu ruhame kandi nta guca ku ruhande, inzego za leta zafashe icyemezo cyo gukumirira umuyobozi w’Ishyaka ISHEMA, Bwana Padiri Thomas NAHIMANA, n’ikipe ye bagahezwa ku kibuga cy’indege cya Jomo Kenyatta i Nairobi, ku itariki ya 23 Ugushyingo 2016, bityo, mu buryo butemewe n’amategeko, bamburwa uburenganzira bwabo bwo gutaha mu rwababyaye no kugira uruhare mu bikorwa mboneragihugu n’ibya politiki.
- Dushyigikiye kandi dushimye iyo ntambwe y’ingirakamaro itewe na Perezida wa Repubulika nk’«ikimenyetso cy’ubushake bwo gufungura urubuga rwa politiki no gutanga ihumure »kigenewe abanyapolitiki ba Opozisiyo iharanira demokarasi, bityo nabo bakaba bakwiye kugiheraho bakisuganya bwangu, kugirango uruhare rwabo rugamije kubaka ruzagaragare mu mahinduka yegereje aganisha u Rwanda ku butegetsi bugendera koko ku mahame ya demokarasi.
3.Turashimangira ubushake dufite bwo kuva mu buhungiro tugataha mu Rwatubyaye kugirango bidufashe kuzuza ibisabwa n’amategeko, twandikishe Ishyaka ryacu ISHEMA ry’u Rwanda bityo tuzashobore kugira uruhare mu matora y’umukuru w’igihugu ateganyijwe ku itariki ya 4 Kanama 2017 n’ay’Intumwazarubanda yo muri 2018. Tukaba rero twishimiye gutangaza ko ubu noneho twiteguye gusesekara ku kibuga cy’indege cy’i Kanombe ku wa mbere tariki ya 23 Mutarama 2017.
- Tuboneyeho akanya ko gushimira byimazeyo ABATARIPFANA bose b’Ishyaka ISHEMA n’abandi ba « Bakunzi bacu », abashya n’abasanzwe, baduteye ingabo mu bitugu mu bihe bikomeye, tunabibutsa kandi ko ubu inkunga yabo ikenewe kurushaho kugirango iyi nzira y’amahoro twahisemo yemererwe n’Abanyarwanda benshi kandi ibasubize icyizere ko bifitemo ubushobozi bwo kwiyubakira igihugu cyunze ubumwe kandi kirangwa n’ubusabane bw’abagituye.
- Turasaba Umuryango Mpuzamahanga kuba hafi y’Abanyarwanda no gutanga ubufasha bukenewe kugirango, mu buryo bwihuse, imfungwa za politiki zose zifungurwe, hubakwe umuco wo kujya impaka zubaka kandi zituje kandi hategurwe amatora adafifitse.
Harakabaho Repubulika
Harakabaho imbaga y’abanyarwanda bunze ubumwe.
Bikorewe i Paris, ku ya 15/12/2016
Padiri Thomas NAHIMANA
Umuyobozi w’Ishyaka ISHEMA
Umukandida mu matora y’umukuru w’igihugu ya 2017


text:
Kuri uyu wa 06 Gashyantare 2018, mu Karere ka Gisagara hatangirijwe Icyumweru cyahariwe Girinka Munyarwanda ku rwego rw'Igihugu, gitangirizwa mu Murenge wa Mamba.
Kitabiriwe n'uhagarariye RAB ishami rishinzwe Girinka, Dr christine, Umuyobozi w'Akarere Rutaburingoga Jerome, abayobozi b'inzego z'umutekano, abakozi ku Karere n'Umurenge n'abaturage benshi.
Hituwe inyana 16, hatangizwa gahunda y'urupango rusange ku mudugudu. Imidugudu yose y’Umurenge wa Mamba yamaze kubaka impango zizajya zibafasha aborozi mu gihe cyo gukingira inka zabo ku buryo bubegereye, veterineri akabasanga mu Mudugudu wabo. Iyo gahunda yo kubaka impango ku rwego rw’Umudugudu ikaba igomba gukorwa mu midugudu yose no mu mirenge yose.
Nteziryayo Vedaste
District Veternary


text:
Pasiteri Shema Christian wo mu itorero Redeemed Gospel Church yasobanuriye abayoboke b’iri torero ko hari umuwuka mubi ujya mu bantu ugatuma bakora ibyaha hakaba n’abakobwa uwo mwuka ujyaho ugatuma abasore bose bakundanye bifuza kubasambanya gusa aho kwifuza gushyingiranwa na bo.
Ibi yabisobanuye kuri iki cyumweru mu materaniro ubwo yagarukaga ku bijyanye no guhinduka k’umuntu w’imbere (kamere) ari we utuma umuntu akora ibyaha.
Pasiteri Shema yasobanuye ko uwo mwuka mubi ari wo utuma abantu babatwa n’indwara yo gusambana no gukora ibindi byaha kandi ngo iyo ndwara ntivurwa n’ikindi icyo ari cyo cyose uretse kuyisengera.
Ati: “Bene iyi ndwara ntabwo wayivuriza mu buhinde kuko ntibavura ubusambanyi, ntwabo bavura umujinya, ntabwo bavura ubusinzi. Icyo cyuka iyo kikurimo gishobora kuguha agahenge ku cyumweru ukaza guterana ariko kuwa gatanu ukarara mu kabyiniro, ukajya kurara mu kimansuro ubyina wambaye ubusa, hari abantu hano mukijya mu tubyiniro.”
Uyu mushumba yavuze ko hari igihe iyo myuka mibi ijya ku bakobwa bamwe na bamwe igatuma abasore bose bababonye batifuza gushyingiranwa na bo ahubwo bakifuza kubasambanya gusa bagahita bigendera.
Ati: “Hari n’abantu bagira icyuka kibi kibajyaho, yaba ari umukobwa abasore bose bamubonye ntihagire umubwira ibyo kumushyira mu rugo, ahubwo bose bakaba bashaka kumusambanya gusa. Abasore bose bamutereta bakaza bafite ibitotsi bashaka kuryama, akamara iminsi itatu mukundana ngo arashaka ko muryamana, ikibazo si abasore ikibazo ni icyuka kiri ku mukobwa gituma bashaka kumusambanya.”
Yakomeje agira ati:“Hari n’igihe umukobwa aba atari na mwiza cyane, ariko buri wese akaza, nawe ukavuga ngo Imana yaragutabaye kuko ufite abakunzi benshi bakubwira ngo uri mwiza, ariko iyaba wari uzi ikikuri inyuma. Ntabwo ari uko uri mwiza ahubwo hari icyuka kibitera.”
Muri rusange, Pasiteri Shema asobanura ko iyo myuka mibi ari yo ituma umuntu akora ibyaha bitandukanye.
Ati: “Hari imyuka mibi itegeka umuntu ngo beshya, gotomera inzoga, sambana ariko ibyo byose iyo abivuyemo arababara, ni cyo kikubwira ko atari we.”
Iyo umuntu amaze kubatwa n’ubusambanyi, ngo biba bigoye kuba yasenga Imana ngo imuhe umugabo kuko uko guhora asambana bihagarika imigisha ye yo kubona umugabo w’isezerano.
Gusa abakirisito barasabwa gusengera umuntu w’imbere agahinduka agatandukana n’iyo myuka mibi imutera gukora icyaha kuko umuntu w’imbere ni we uyobora umuntu w’inyuma mu bikorwa byose.


text:
Kigali: Umuvugizi wa ADEPR yasabye abakristo kutizihiza Pentecote by’umuhango -Amafoto
Yanditswe na
20 May 2018 saa 11:07'
Itorero rya ADEPR mu rurembo rw’umugi wa Kigali ryakoze igiterane gikomeye cyaranzwe n’ibyishimo byaturutse ku ndirimbo z’amakorali yari yabukereye ndetse kikaba kitabiriwe n’uruvunganzoka rw’Abakristo hamwe n’abayobozi bakuru b’iri torero, ejo ku wa gatandatatu tariki ya 19 Gicurasi, uyu mwaka wa 2018.
Guhera kubuyobozi bukuru bwa ADEPR ,abo ururembo rw’umugi wa Kigali n’abashumba batandukanye bitabiriye iki giterane
Ni igiterane cyararanzwemo udushya twinshi harimo ubuhanuzi, indirimbo z’amakorali, kubatizwa mu mwuka wera, kwihana kw’abantu, dore ko abasaga 50 bakiriye agakiza ndetse n’impuguro z’abayobozi bakuru b’itorero, akaba ari naho Rev.Karuranga Ephrem umuvugizi w’iri torero yasabye abakristo ko badakwiriye kwizihiza Pentecote by’umuhango.
Yagize ati: " Abakristo benshi, bibuka ko umwuka wera akorera mu itorero, ku munsi wa Pentekote gusa. Ariko itorero ry’Imana dukwiye kumenya ko Pentekote atari umuhango, ahubwo ko igomba guhora mu mitima yacu no bikorwa byacu kuko umwuka wera ariwo udushoboza gukora umurimo w’Imana umunsi ku munsi."
Rev.Karuranga Ephrem yumuvigizi wa ADEPR yasabye abakristo kutizihiza Pentecote nk’umuhango
Yanongeyeho ko kandi abakristo bagomba gukomeza kugirira icyizere mwuka wera, kuko agikora nkuko yakoraga.
Yagize ati: " Umwuka wera aracyahari mu itorero, aracyafasha itorero, nabashishikariza rero gushaka, no gukomeza kubana nawo, ndeste no kuyoborwa nawo kuko ijambo ry’Imana rivuga ngo ababana n’umwuka w’Imana nibo bana b’Imana."
Ku ruhande rw’ururembo rw’umujyi wa Kigali, Rev. Kalisa Emmanuel umuyobozi wa ADEPR ururembo rw’umujyi wa Kigali yumvikanye asa n’ushimangira ko kuri bo Pentekoti ari ishingiro rikomeye ry’itorero rya ADEPR.
Yagize ati:" Pentekote niyo yabyaye itorero, kandi n’imbaraga zashigikiye ijambo ry’imana, rituma umuntu yizera kandi akabaho ubuzima bwubaha Imana buri munsi."
Korali Hoziana ya ADEPR Nyaregenge iri muzasusurukije imbaga yitabiriye iki giterane
Nkuko byari biteganijwe, kuri gahunda amakorali akunzwe muri iri torero harimo Korali Hozianna na Sholom z’Inyarugenge,Jehovah Jileh CEP ULK ,Berarel ya ADEPR Murambi,Siloam ya ADEPR Kumukenke ,Sauni yo mu Cyahafi,Ijwi ry’umwami Yesu ya ADEPR Kacyiru ,Elayo ya ADEPR Gatenga ,Abakorera Yesu ya Rukurazo ,Duhuzumutima ya ADEPR Muhima ,Faradja ya ADEPR Kimihurura, na Garedi ya ADEPR Kicukiro Shell yose yaririmbye yibanda ku nsangamatsiko ya Pentekote, binyura imbaga y’abakristo basaga ibihumbi 3000 bitabiriye iki giterane.
Nubwo iki giterane cyabaye ejo ku wa gatandatu, naho umunsi nyirizina wa Pentekote ukaba wizihijwe uyu munsi ku cyumweru tariki ya 20, Gicurasi aho mu nsengero zose za ADEPR mu gihugu zakomozaga ku butumwa bwo kumanuka k’umwuka wera.
REBA IJAMBO RY’IMANA RYIGISHIJWE NA REV.KARANGWA JOHN UMUVUGIZI WUNGIRIJE WA ADEPR :
REBA AMWE MU MAFOTO YARANZE IKI GITERANE :
Rev.Karangwa John umuvugizi wungirije wa ADEPR niwe wigishije ijambo ry’Imana
Uwo hagati ufatanye n’umuvugizi ni Rev.Muntu Benjamin umuyobozi wungirije mururembo rw’umugi wa Kigali wayoboye iki giterane
Rev.Karuranga Ephrem na Rev.Karangwa John na Madamme Umuhoza Eurelie abayobozi bakuru b’itorero rya ADEPR bifatikanije n’imbaga y’abakristo muri iki giterane
Abayobozi ba ADEPR mururembo rw’umugi wa Kigali n’abashumba b’amaparuwasi bari babukereye muri iki giterane
Madamme Umuhoza Aurelia DAEF wa ADEPR asengera ijambo ry’Imana
Bishop Sibomana wahoze ari umuvugizi wa ADEPR nawe ntiyatanzwe kuza kwihera ijisho ibiroli bya Pentecote
Abantu b’ingeri zitandukanye n’amakorali bari babukereye muri iki gitaramo cya Pentecote
sengujoe@gmail.com
Zimwe muri Video zaranze iki giterane


text:
Dore ibyiringiro byafasha buri mugore w’umukristo kudacika intege no mu bigeragezo
Abagore benshi bakunze guhura na byinshi bitari bimwe kandi bitoroshye: Baba bagomba kwita ku bagabo n’abana babo, kugenzura urugo no gukora imirimo itandukanye, kumenya ibikenerwa no kubaka umubano mwiza w’abavandimwe b’imiryango yombi, akaba agomba no kugira uruhare mu itorero.
Ese niki cyafasha abagore bahura n’ibi bibazo byose? Uretse urukundo n’ubuntu by’Imana n’urukundo rw’umugabo n’abana babo , hari ikindi cyitwa ibyiringiro.
Ibyiringiro ni ikintu gifite imbaraga cyane, kandi buri mugore w’umukristo akwiye kubigira. Kwiringira ibyiza bizagufasha kudacika intege n’igihe waba uhura n’ibikuruhuje.
Inkoranyamagambo(dictionnaire) ya Webster yo 1828 isobanura ibyiringiro nk’ icyifuzo cy’ikintu cyiza, biherekejwe n’icyizere cyo kuzakibona .
Bamwe bashobora gutekereza ibyiringiro nk’icyifuzo cyo kubona ikintu cyiza. Webster yakomeje agira ati “ Ibyiringiro bitandukanye no kwifuza no kumva hari icyo ukeneye, kuko byerekana ibyiringiro byo kubona ibyiza wifuza, cyangwa ubushobozi bwo kuba wabibona. Ibyiringiro biduha ibyishimo n’umunezero mugihe ibyifuzo bishobora kubyara cyangwa bigaherekezwa n’umubabaro no guhangayika.”
Abaroma5:1-5 hatubwira ko kubera ibyo Umwami Yesu Kristo yakoze, dufite ibyiringiro bidakoza isoni:
“Nuko rero ubwo twatsindishirijwe no kwizera, dufite amahoro ku Mana ku bw’Umwami wacu Yesu Kristo, wadushyikirije ubu buntu dushikamyemo ku bwo kwizera, ngo tubone uko twishimira ibyiringiro byo kuzabona ubwiza bw’Imana. Ariko si ibyo byonyine, ahubwo twishimira no mu makuba yacu, kuko tuzi yuko amakuba atera kwihangana, kandi kwihangana kugatera kunesha ibitugerageza, uko kunesha kugatera ibyiringiro. Bene ibyo byiringiro ntibikoza isoni, kuko urukundo rw’Imana rwasābye mu mitima yacu ku bw’Umwuka Wera twahawe.
Kuko ibyiringiro bizana ibyishimo, kandi kuko Imana itajya ineshwa, dukwiye kuyizera kugirango tutarambirwa tukabivamo.
Bagore bakundwa, hano hari ibintu bike ukwiriye kwiringira igihe cyose uhura n’ibibazo n’intambara zitari zimwe:
1. Igihe wahuye n’ibibazo by’urushako :Ba mama, Imana ikunda kuba hagati y’umubano kugira ngo ibashe kubayobora(wowe n’umugabo wawe) kuko biyishimisha.
Niba ufitanye ibibazo n’umufasha wawe, senga Imana umusengere. Shaka mubyanditswe amabwiriza n’imyifatire ukwiye kugira, ariko ntukoreshe ijambo ry’Imana nk’inzira yo kumurwanya, ahubwo komeza usenge usabe Imana ubufasha, Imana ishobora byose, ishobora kumuhindura.
2. Igihe ufitanye ibibazo n’umuryango: Mu muryango ubamo abantu ntihaburamo ibibazo runaka(ushobora kugirana ibibazo n’ abana bawe , abo mu muryango wawe cyangwa abo mufitanye isano. Ariko ukwiye gukomeza kubagaragariza urukundo kandi ukabitaho uko bikwiye. Icy’ingenzi cyane ukwiye gusenga Imana ngo igushoboze kugira uko witwara muri ibi byose bikugose kandi ukayikoreza umutwaro wawe.
Zaburi 55:22 hagira hati:
“Ikoreze Uwiteka umutwaro wawe na we azakuramira, Ntabwo azakundira umukiranutsi kunyeganyezwa.”(Zaburi55:22)
3.Igihe ufite ibibazo by’umutungo: Iki ni ikibazo abantu benshi bakunze guhura nacyo. Ingo nyinshi zikunze gusenyuka kuko umugabo n’umugore bafite icyibazo cy’amafaranga. Birashoboka ko baba ari abakene, birashobokako baba bafite ibibazo by’uburyo amafaranga akoreshwamo, kugira amabanga amwe n’amwe ku mitungo, cyangwa gufata mugenzi wawe uko wiboneye bitewe wenda n’amafaranga umwe afite,n’ibindi…
Ibi ariko si byo, amafaranga ntakwiye kuba ariyo y’ibanze abubakira. Imana niyo ikwiye kuhaba, ikabubakira ikabayobora muri byose. Matayo 6:24 havuga ukuri, ibihavugwa bikwiye kugaragara no mu mibanire y’ingo :
“Nta wucyeza Abami babiri kuko yakwanga umwe agakunda undi, cyangwa yaguma kuri umwe agasuzugura undi. Ntimubasha gukorera Imana n’ubutunzi.”(Matayo6:24)
Imana yashyizeho umubano kugirango umugabo n’umugore bagire ibyishimo kandi babashe kuzuza ibyo Imana ishaka. Birakwiye ko abakristo badaha umwanya ibyabasenyera bikabatandukanya n’Imana , ahubwo ikaba iy’ibanze mu mibereho yabo kuko itazabatererana, kandi mukaba urugo rw’umugisha.
Sophie @agakiza.org


text:
Bwari butangiye kwira ubwo umugoroba w’ababyeyi watangiraga mu mudugudu wa Gisiza mu Kagali ka Bugaragara mu murenge wa Shyorongi. Byari biteganyijwe ko utangira saa cyenda n’igice ariko isaha zageze hari abantu bake kuko abenshi bari bagiye gutabara umuryango wagize ibyago ugapfusha umwana muto w’imyaka 7. Abakozi ba RWAMREC nabo bitabiriye iki gikorwa kugirango birebere ubwabo uburyo umugoroba w’ababyeyi ari ingirakamaro kandi ngo barebe niba amahugurwa yahawe imboni yarabagiriye akamaro.
Musengimana Eugene n’umugore we Mukahigiro batangiye gutanga ubuhamya hamaze kugera abantu bagera kuri 50. Bavuze ko batizeranaga cyane cyane ku birebana n’ikoreshwa ry’umutungo w’urugo rwabo kubera ko batabwiranaga icyo buri wese yinjije. Uyu muco baje kuwureka ubwo baganiraga n’imboni ya RWAMREC maze bakagirwa inama yo gushyira hamwe no kujya inama ku birebana no gucunga umutungo wabo. Ubuhamya bwabo bwashimangiwe n’ubwa Mukandushabandi Clementine n’umugabo we Biziyaremye papias.
Kazungu ahoberana n’umugore we nk’ikimenyetso cyo kwiyunga
Kazungu nawe yazamuye ikiganza asaba ijambo. Umugore we nawe yari ahari maze basabwa bombi kuza imbere. Bombi barahagurutse baratumbirana ku buryo buri wese yabonaga uburakari bwabo n’uburyo ihohoterwa rishobora gutandukanya abashakanye. Kazungu yatangiye agaragaza ko atanejejwe n’ishyirwa mu bikorwa ry’umushinga bari baganiriyeho n’umugore we. Yagize ati: twumvikanye ko tuzagurisha inka maze tukagura umurima. Tumaze kuyigurisha, nsaba umugore wanjye ko yampa 20,000 Frw arayanyima ahubwo yose ayajyana kuri banki. Kazungu yashinje umugore we kujyana ayo mafaranga mu bimina. Abari aho bavuze ko Adria ari umugore w’intwari kandi ko akorana umurava mu byo akora byose kandi banamushimiye ubutwari yagize dore ko yaje kugura umurima muri ayo mafaranga bagurishije inka. Umugore wa Kazungu nawe yagaragaje uburyo umugabo we adakorera urugo rwe cyane ahubwo akanezezwa no kwaya iby’urugo kandi akanamukeka kumuca inyuma. Umugabo umwe mu bari bitabiriye ibiganiro yabajije Kazungu ati: ukeka ko byari kuborohera kugura umurima iyo ukuramo ibihumbi 20,000 ukabikoresha ibyo wishakiye? Maze Kazungu araseka bigaragaza ko nawe yari azi neza ko ibyo umugore we yakoze byari byo. Maze abari aho bose bakoma mu mashyi. Kazungu yahise asaba imbabazi umugore we.
Abaturage ba Gisiza mu Kagali ka Bugaragara bishimiye gahunda RWAMREC ibagezaho


text:
Uyu mushinga watangijwe na Bertin Ganza kuri ubu ufite bagenzi be bakorana abereye umuyobozi, ufite intego yo kuzandikwa nk’umushinga utegamiye kuri Leta. Kuri ubu mu nkingi eshatu bafite mu nshingano, kuwa 5 w’icyumweru gishize ku mugoroba ni bwo bamuritse igikowa bise ‘Reading for Change’ tugenekereje mu Kinyarwanda bishatse kuvuga (Gusoma Bizana impinduka). Kikaba ari igikorwa cyabereye ku Kacyiru ku isomero rikuru ry’u Rwanda ubwo cyafungurwaga ku nshuro yacyo ya mbere mu Rwanda.
Abitabiriye iki gikorwa bafashe umwanya wo gusoma
Kimwe mu bikorwa byabereye muri iri fungurwa, harimo gutanga impano z’ibitabo byanditse n’abanyarwanda bakabiha bamwe mu bitabiriye iki gikorwa. Aha twavuga nk’igitabo cyanditswe na Karen Bugingo yise “My Name is Life”, igitabo kivuga ku mateka y’uyu mukobwa w’umunyarwandakazi witwa Karen warwaye indwara ya kanseri akaza kuyikira.
Igitabo cy'umunyarwandakazi Karen Bugingo "My Name is Life" cyasomwe kinatangwa nk'impano
Mu kiganiro na Inyarwanda.com Ganza Bertin yagize ati “Icyo dushaka ni ukuzandikwa nka NGO. Iyi yari project launch ya Reading for Change ni umushiga ugamije guteza imbere umuco wo gusoma no kwandika kuko biragaragara ko muri Afurika ndetse no mu Rwanda uwo muco utari ku rwego rushimishije.” Si ukuba abantu badasoma gusa ahubwo Bertin Ganza yanadutangarije ko hari ubwo usanga umuntu atazi igitabo akwiye gusoma bitewe n’ibyo akora cyangwa uwo ari we byamufasha kunguka ubumenyi no gutera imbere.
Ganza Bertin washinze Afflatus Africa abona izatanga umusanzu ukomeye mu kwimakaza umuco wo gukunda gusoma
Nyuma yo gusanga na bake mu banditsi bo mu Rwanda ubwabo bataziranye, Afflatus Africa yiyemeje kugerageza kubahuza nabo ubwabo bakamenyana kandi bakamenyekana ku buryo n’abakunda gusoma babamenya bakanagura ibitabo byabo bakabatera inkunga nk’uko muri iki gikorwa babikoze bakagura ibitabo bya Karen Bugingo bakabiha abantu. Ikindi ni ugushyiraho uburyo buzajya bworohereza abantu bakunda gusoma bahereye ku bana 20 bazafasha kwiyandikisha kujya bajya gusoma, bakabakoresha n’amahugurwa azabahesha ibihembo.
Afflatus Africa yashinzwe n'urubyiruko rwifuza gufasha abantu kugera ku nzozi zabo no gukunda umuco wo gusoma
Ku bijyanye n’iki gikorwa cyabaye ku nshuro yacyo ya mbere, bamwe mu bitabiriye harimo umwanditsi w’ibitabo Honorable Mugesera Antoine, Yolande Mukagasana, Jean Luc Galabert (umunyamahanga ufite inzu itunganya ibitabo), Viatora Weya, Karen Bugingo, abayobozi b’isomero rikuru rya Kigali n’abandi.
Yolande Mukagasana, Jean Luc Galabert na Hon. Antoinne Mugesera bari baje gushyigikira Reading for Change
Abagize iri tsinda rya Afflatus Africa bavuga ko iki gikorwa bishobotse cyajya kiba ngarukakwezi ku buryo umuco wo gusoma uba umuco wa buri munyarwanda wese yaba umukuru n’umuto ndetse bakaba banahura n’abanditsi b’ibitabo b’abanyarwanda bakabamenya bakajya basoma ibitabo byabo babazi ko bahari koko atari ugushaka gusoma igitabo ngo bashake iby’imahanga kandi no mu Rwanda hari abanditsi kandi bashoboye.
Umwanditsi w'ibitabo Yolande Mukagasana ni umwe mu bitabiriye iki gikorwa
ANDI MAFOTO:
Umwanditsi w'igitabo "My Name is Life" Karen Bugingo yitabiriye iki gikorwa
Abitabiriye iki gikorwa bari banyotewe n'ibyahaberaga
Honorable Antoinne Mugesera akaba n'umwanditsi w'ibitabo yitabiriye iki gikorwa
Ni igikorwa cyitabiriwe na benshi mu rubyiruko
Habayeho ibiganiro mu kurushaho gukundisha abantu umuco wo gusoma no kwandika


text:
Umukobwa witwa Ashleigh Muller w’imyaka 19,ukomoka mu mujyi wa Brisbane muri Australia yatunguwe no gukanguka agasanga ikiyoka kinini kiri mu buriri bwe gusa kitamuriye.
Uyu mukobwa yumvise urusaku rw’ikintu mu buriri bwe ahagana saa cyenda z’ijoro acana itara,arebye asanga n’iki kiyoka kinini gifite metero imwe n’igice.
Ashleigh yagize ati “Naryamye naniwe mpita nsinzira,sinari nzi ikiri mu buriri bwanjye.Numvise urusaku rw’ikintu kuburiri,nshana itara,mbona inzoka nini cyane ku buriri.Nagize ubwoba,ngira ngo ndi kurota ibikoko,kuko sinizeraga ibyo amaso yanjye yanyerekaga
Uyu mukobwa yavuze ko iyi nzoka ishobora kuba yari imaze iminsi yinjiye mu nzu yabo,ntibabashe kubimenya kugeza ubwo ayibonye nijoro.


text:
Thacien Titus yashyize hanze indirimbo isoza umushinga wa Album ya 3 avuga ku gitaramo azayimurikiramo -YUMVE HANO
Yanditswe na
8 September 2018 saa 04:31'
Thacien Titus wamenyekanye mu muziki nyarwanda mu ndirimbo zitandukanye zakunzwe na benshi zirimo; Mpisha mu mababa, Aho ugejeje ukora, Bwira Yesu, Uzaza Ryari Yesu n’izindi, kuri ubu yamaze gushyira hanze indirimbo nshya yise ’Ntituzayoba’.
Thacien Titus yasohoye indirimbo ’Ntituzayoba’ ya nyuma kuri album ya 3 anakomoza ku gitaramo cye-YUMVE
Muri iyi ndirimbo ’Ntituzayoba’, Thacien Titus avuga ko abayobowe na Yesu Kristo batazayoba inzira ibajyana mu ijuru. Aragira ati: "Aho wadukuye Uwiteka we, muri Egiputa iyo ntituzahibuka. Turagana iwacu i Kanani iyo, Yesu ni we utuyoboye ntituzayoba. Tugeze mu butayu ntabwo waturetse, waduhaga Manu tugakomeza inzira."
’Ntituzayoba’ ni indirimbo ya nyuma kuri album ya gatatu ya Thacien Titus. Mu kiganiro na IYOBOKAMANA.COM uyu muhanzi yadutangarije ko iyi album ye ya gatatu igizwe n’indirimbo 10. Avuga ku gitaramo azayimurikiramo, yavuze ko azatangira kugitegura nyuma yo kumenyekanisha iyi album ye nshya. Yagize ati:
Thacien Titus yavuzeko Album ya 3 yuzuye ubu agiye gutegura igitaramo cyo kuyimurika
Iyi ndirimbo (Ntituzayoba) ni yo ya nyuma kuri Album yanjye ya gatatu nise NTITUZAYOBA. Ubu namaze kuyirangiza. Ikigiye gukurikiraho ni uko ngiye gutangira igikorwa cyo kuyimenyekanisha (Media Tour), uko bishoboka kose, hanyuma ibitaramo byo kuyimurika kumugaragaro nzabikora nyuma yo kumenyekanisha iyi Album, izaba igizwe n’indirimbo 10 z’amajwi. Muri zo harimo: Buri gihe, Biraruta mbere, Wambereye byose, Ndamushimira, Ntituzayoba n’izindi.


text:
Rev Dr Antoine Rutayisire, umushumba mu itorero ry’Abangilikani, Paruwasi ya Remera, yanenze bikomeye abakirisito bagera mu nsengero bagasenga bagatangira gutitira no kwigaragura hasi ngo bafashwe n’Umwuka wera nyamara bagera hanze bagakora ibyaha birimo ubusambanyi no gutera inda zitateguwe.
Ibi uyu mushumba yabitangaje ku Cyumweru cya pantikote, tariki 20 Gicurasi 2018 ubwo yigishaga ku mbaraga za Mwuka wera n’uburyo ahindura abantu ari na ho yanengaga abavuga ko bafite Mwuka wera muri bo kandi imibereho yabo itajya ihinduka, ahubwo bagahora mu byaha.
Yagize ati: “Ikibazo dufite nk’abakirisitu b’iki gihe nuko dufite abanyamwuka bavuga indimi bari mu rusengero ariko bagera hanze bakajya mu buriganya, mu manyanga bakaba aba mbere, mugukabakaba bakaba aba mbere, mu gusambana bakaba aba mbere, mu gutera inda ntibahushe. Njye nibaza kuri uyu munyamwuka wo mu rusengero ugera hanze akaba umuntu wa mbere uteza ibibazo kurusha abandi, yagera mu rusengero akavuga Haleluya.”
Rev Antoine Rutayisire avuga ko burya Mwuka wera atangira kugaragara iyo umuntu ageze hanze muri sosiyete, ibyo akora, uko abayeho n’ibyo avuga ngo ni byo bigaragaza ko yakiriye Mwuka wera muri we.
Ati: “Umwuka wera atangira kugaragara tugeze hanze, ntimuzitiranye imbaraga z’Umwuka no kuririmba cyane, ntimuzitiranye imbaraga z’Umwuka no kubwiriza umuntu akubita hirya no hino avuga ngo Imana iramanutse, ngo mugiye kubona imbaraga z’Imana, …aho haba hari urusaku no kujaragira! Imbaraga z’Umwuka si aho zigaragarira, imbaraga z’Umwuka zigaragara iyo dusohotse mu rusengero tugakora ibintu bigaragaza ko twuzuye Umwuka!”.Abenshi mu bagera mu nsengero bagasakuza ngo buzuye Mwuka wera, burya ngo baba babeshya.
Rutayisire ati: “Umuntu araza mu rusengero, akavuga cyane, agasakuza, akiterera hejuru nk’uku mvuga, ariko imbuto z’Umwuka ukazibura. Bombori bombori mu itorero, ubusambanyi mu itorero, ubujura mu itorero, twuzuye Umwuka tukirwana, dutongana, twangana?”
Avuga ko ashingiye ku buryo igihugu cy’u Rwanda cyuzuyemo abakirisito, ubundi nta nzangano n’ibindi bibazo byari bikwiye kugaragara mu muryango nyarwanda.
Ati: “Igihugu cy’abakirisitu 95% cyuzuyemo inzangano z’amoko, gufata abana ku ngufu, ukibaza aba bantu ubukirisito bwabo ni ubuhe? ntibigeze buzura Umwuka, za pantikote tumaze kwizihiza zirenze ijana zapfuye ubusa! turavuga amagambo gusaaa, turaryongoraaaa, ariko ntitwuzuye umwuka. Iyo twuzura umwuka Jenoside ntiba yarabaye kuko twari kuba twuzuye urukundo, iyo twuzura Umwuka ingo ntizaba zirimo gusenyuka, abagabo baba bakundana n’abagore babo,…”
Mu gusoza kuri iyi ngingo, Antoine Rutayisire yagaragaje ko hari abapasitoro n’abandi banyamasengesho bajya mu rusengero bagakora ibintu yise ‘ikinamico’ babeshya abantu ngo buzuye Mwuka wera, nyamara wabitegereza ugasanga imibereho yabo itajya ihinduka, ugasanga baracyari aba kamere aho kuba aba Mwuka.
Ati: “Niba usenga wikubita hasi ubuzima bwawe ntibuhinduke, umutima wawe ntumeneke, nta kiba cyakozwe muri wowe, ibyo uba urimo ni ikinamico, dushatse twabyita imyitozo ngororamubiri.”
Mu Rwanda habarurwa amatorero ibihumbi ndetse abanyarwanda hafi ijana ku ijana babarizwa mu madini ariko nubundi sosiyete nyarwanda ntibura gukomeza kugaragaramo ibibazo ubundi bitagakwiye kurangwa mu bantu bakijijwe bakakira Mwuka wera uhindura abantu ibyaremwe bisha.
Ibyo abanyamadini bita INDIMI,ni ukubeshya abatabizi.Igihe abigishwa ba Yesu bavugaga indimi kuli Pantekoti,bavugaga indimi batari bazi,kugirango babwirize abantu bali aho batazi Ikiyahudi.Zali indimi zizwi (living languages):Icyarabu,ikigereki.etc...Naho aba biyita ngo bavuga indimi,ni imitwe bateka ngo tubemere.Kuko nta rurimi ruzwi bavuga.Urugero ikidage,igifaransa,....Amadini akoresha imitwe myinshi kugirango arye amafaranga y’abantu.Urugero,pastors bagoreka Bible,bakerekana amategeko yarebaga Abayahudi gusa.Mu gihe Icyacumi bagihaga gusa Abalewi,Pastors babeshya abayoboke babo yuko Icyacumi cyagenewe Pastor.Bakabahisha yuko Yesu yadusabye gukorera imana ku buntu (Matayo 10:8).
Ndemeranya rwose n’umushumba,ibyo avuga niko bimeze pe!Ubundi umuntu wuzuye Umwuka Wera abigaragaza aho ari hose,haba mu rusengero cyangwa hanze yarwo!


text:
Nyaruguru
Rwanda : abaturage ba Nyaruguru nabo bugarijwe ku buryo bukomeye na ya nzara yiswe « Nzaramba »
By A. Ben Ntuyenabo on 4 août 2016
Ni mu Karere ka Nyaruguru ho mu burengerazuba bw’u Rwanda aho abayobozi bahagurukiye gukwirakwiza ikinyoma mu baturage babategeka kudahingutsa ijambo « Inzara » mu Karere bayobora kandi « Nzaramba » ibamereye nabi. Ni muli urwo rwego bamwe mu baturage batuye Umurenge wa Kibeho badutangarije ko bamaze kumenyera kubwirirwa bakanaburara bitewe n’inzara yateye muli ako Karere ku buryo n’imyaka bahinze […]
Posted in Ahabanza, Amakuru | Tagged amapfa, FPR, Habitegeko François, inzara, Nyaruguru, Nzaramba, Paul Kagame


text:
Ubuhamya bwa Penina wari indaya iteye ubwoba
Nitwa NYINAWUMUGISHA Penina mvuka mu kinigi mu karere ka musanze ndi umumama w’abana 2, navutse nsanga ababyeyi banjye barakirijwe mu badiventiste ariko njyewe nkura nakuze nabi nkura ndi ikirara kimwe kibi cyane, ubu nabaye icyamamare mu byaha byinshi bitandukanye nta cyaha kibaho ntigeze nkora
Naje guhabwa mission n’abarozi ntumwa n’umugore kujya kumwibira umusaraba mu irimbi, ibyo sinari mbimenyereye kuko ibyo nari nsanganywe zari inzaratsi gusa ubwo nahawe mission ku munsi wa mbere, ubwo uwo mugore yarambwiye ngo ngende nijoro nambaye ubusa , ubwo hari saa saba z’ijoro ndagenda umusaraba ndawuzana nywushyira wa mugore ampa ibihumbi 20000 ndataha
Nari umurozi wazingaga abakobwa bagahama iwabo, nkarara mpiga udusimba twitwa udusamunyiga nkatubona nkafata amaraso yatwo nkajya kugurisha nkatunga amafaranga menshi cyane ubundi nkikorera ibyaha gusa gusa nkaroga, nkatanga inzaratsi, naribaga nkasambana, nari umwesikoro nkahindura telephone isabune, natwaraga abagabo b’abandi, nakoze byinshi sinabivuga ngo mbirangize pe
Nta muntu wigeze aza kumbwiriza kuko Imana yari yarabonye ko ntawanshobora, ahubwo Imana yaranyifatiye ubwayo insanga mu nzozi iranyigisha nkanguka njya gusenga ngezeyo biremera ndasenga numva imitwaro myinshi imvuyeho
Nkimara gukizwa rero nahuye n’ibigeragezo byinshi abagabo nabonaga bampa ibihumbi 5000 bakansaba kumpa ibihumbi 50000, inzara yaranyishe ndaseba cyane abantu bandyanira inzara namaze iminsi irindwi ntarya kandi mbere nari umugore wihaye
Mama yari afite ikibazo kuko muri karitsiye abantu bamuryaniraga inzara bakavuga ngo dore nyina wa ya ndaya, kari agahinda gakomeye cyane kuri we
Sinavuga ngo ndangize ariko ndashima Imana yangiriye neza ikankiza ibyaha bitandukanye, ndibuka ko umugabo nashakaga wese nabanaga na we kuko naragendaga nkajugunya inzaratsi mu idirishya cyangwa munsi y’urugi ubwo umwiryane ugahita utaha muri urwo rugo ubundi umugabo agataha iwanjye
Ndashima Imana yangiriye neza ikankiza indwara ya SIDA navuye ku biro 75 ngera ku biro 30 ariko ndashima kristo wangiriye neza ikankiza indwara ya SIDA nari meze nabi icyo gihe nari naravuye aho nabaga kubera akato njya gutura aho abantu batanzi ndatesekara cyane nkajya kota izuba rikarinda rirenga ntawe mfite uhanyanura
Ariko Imana yo mu ijuru yangiriye neza irandokora nishimwe, nawe ufite ibibazo, ibigeragezo ndetse n’intambara nyinshi uhange amaso Imana kuko iyandokoye nawe yakugirira neza ikagutabara


text:
23/02/2017, yanditswe na Emmanuel Senga
Baca umugani mu kinyarwanda ngo “nta wutanga icyo adafite”. Perezida Paul Kagame akunze kugaragara ku migabane y’isi yose, ajya mu manama anyuranye; cyangwa ngo yagiye kwigisha isi yose imiyoborere myiza, umuntu akaba yakwibaza niba ari Perezida Kagame wadukanye iyo miyoborere myiza bwa mbere, cyangwa niba ari we uyizi kurusha abandi bategetsi bose; ndetse akajya no mu manama ngo y’abakataje mu ikoranabuhanga, ukibaza umubare w’abarikoresha mu Rwanda ukumirwa, cyangwa se ngo yagiye kwigisha muri za Kaminuza n’amashuri makuru iyo miyoborere myiza. Nyamara ikiba kibyihishe inyuma byose ni ugushaka no guhatira abantu kwemera ubushobozi bwa Perezida Kagame. Ariko se abo bose bahura na we ni ko babibona? Izi ngendo zose zaba zigira icyo zihindura ku mibereho y’abanyarwanda? Tukivuga kwigisha muri za Kaminuza, urugero rubi twabonye ni urw’abanyeshuri ba Yale University n’ibibazo bamubajije kandi ntabashe kubisubiza, byakagombye kumubera igisubizo cy’ibyo ashaka ko abantu bamubonamo. Biratangaza kubona ari we Perezida wenyine w’Afurika utumirwa gufata ijambo mu nama zose ziba ku isi!
Ejobundi nabwo yari mu Budage mu nama ikomeye yiga ku mutekano. Nibutse ko iyo nama ya Munich ku mutekano ku nshuro ya 53 tuvuga yabaye ku matariki ya 17-18 Gashyantare 2017, ikabera mu mujyi wa Munich mu Budage. Yari ikoranyije abantu banyuranye barimo abanyapolitiki, abashoramari, abahanga mu ngeri zinyuranye z’ubumenyi, mbese abantu banyuranye kandi bafite ibisubizo bashobora gutanga ku kibazo cyari cyabahuje cy’umutekano.
Urebye ibibazo u Rwanda rufite muri iki gihe, icy’umutekano kiza nyuma y’ibindi, cyane cyane ko abategetsi bemeza ko umutekano w’igihugu uhari 100%, bwacya bakivuguruza bavuga ko bashishikariza abaturage kwirarira ngo birindire umutekano wabo, ku buryo babashora no mu bikorwa bibangamiye uburenganzira bw’ikiremwamuntu, aho abaturage bategekwa kurara amarondo ngo bicungire umutekano, banyuranamo n’abapolisi, abasirikari, za DASSO, bitwaje imbunda, mu gihe abaturage baba bitwaje amahiri n’ imihoro, ibintu binyuranye n’amategeko mpuzamahanga. Mu gihe igihugu kitari mu ntambara ntibyumvikana uko cyasaba abaturage bacyo kurara babisikana n’abapolisi n’abasirikari, ngo birindiye umutekano.. Iki ni ikibazo gikomeye kuko gishora abaturage mu bikorwa bitabagenewe, byari bisanzwe bifite inzego zibishinzwe, kereka niba Leta yarananiwe.
Gukoresha abaturage mu kurara amarondo bigamije mbere na mbere kubashyiramo ko nta mutekano usesuye bafite, bityo bigaha Leta uburenganzira bwo kubashoramo abasirikari n’abapolisi barara babazengurukamo, ariko banakora n’ibikorwa by’ubugizi bwa nabi birimo kwica no kurigisa abantu bakaburirwa irengero. Ni ho dusanga imvano y’imirambo itoragurwa hirya hino mu gihugu, ndetse no mu nzuzi no mu biyaga nk’iyabonetse hambere aha mu Kiyaga cya Lweru, nk’uko twagiye tubigezwaho n’itangazamakuru ryo mu Rwanda na mpuzamahanga. Ibi bikorwa by’amarondo y’abaturage byari bikwiye guhagarara, kuko ari kimwe ubutegetsi bwa Kagame bukoresha ahubwo bubuza abaturage umutekano, bityo bukabahoza mu mpagarara zo kubatera ubwoba umunsi ku munsi.
Ntituzi niba amagambo akoreshwa na Perezida Kagame mu manama agirana n’abaturage yemeza ko u Rwanda ruri mu mutekano uhagije aba ari ukuri. Ikizwi ni uko nta jambo rye asoza adatongereye abanyarwanda ngo bakangukire kwirindira umutekano. Bikaba rero ari uburyo bwo kurindagiza abanyarwanda ku nyungu z’ubutegetsi ayoboye. Ntibyumvikana ukuntu umuntu yakwemeza ikintu n’ikinyuranyo cyacyo icyarimwe, kuko muri iyo miyoborere myiza nta kindi nanone avuga kitari umutekano usesuye yagejeje ku banyarwanda.
Tugarutse nanone kuri izo nama, umuntu ntiyabura kwibaza urwego Perezida Kagame atumirwa muri izo nama, bigaragara ko ziba zireba ibihugu byugarijwe n’umutekano muke ku rwego rwo hejuru nk’uwo tubona ubu uhungabanywa n’ibyihebe bikoresha iterabwoba. Yaba se yitabira bene izi nama se kugira ngo agire icyo yigisha isi ku kurinda umutekano? Cyangwa se aba agiye kwiga uko yakora ngo akumire ibyo bitero by’ibyihebe mu Rwanda? Nta na kimwe kiri cyo muri ibi. Usibye ko inama nk’izi zinahenda cyane urebye abazizamo n’urwego ziba ziriho, ariko n’inyungu zizivamo nta ho zihuriye n’ubukene u Rwanda rufite.
Nk’uko u Rwanda ari igihugu cya nyuma gikennye, cyabishaka kitabishaka ni uko bimeze, nticyari gikwiye gutagaguza na duke gifite mu ngendo zitagifitiye akamaro. Ndemeza ko ntawe ubishidikanyaho, uramutse urebye umusaruro mbumbe wa buri muturage n’ubuzima nyakuri abanyarwanda babayemo. Mu by’ukuri si amazu yazamutse muri Kigali, kuko Kigali si u Rwanda; si Kigali Convention Center, kuko iyo nyubako nta kamaro ifitiye umuturage ahubwo ni umutwaro, kuko bigaragara ko itazigera yiyishyura, urebye icyo isigaye yinjiza muri iki gihe, ahubwo ikaba umutwaro muremure kuri buri munyarwanda mu myaka itagira ingano, kubera ko inguzanyo yayubatse irenze urugero, ahubwo iri mu rwego rwa bya bikangisho byubakwa n’abanyagitugu byitwa “inzovu z’umweru” (éléphants blancs). Uru rugendo rwo kwitabira inama nk’iyi, bigaragara ko nta kamaro ifitiye u Rwanda, kimwe n’izindi twavuze akunda gukora buri gihe ziza zishimangira ko Perezida Kagame atareba inyungu z’umuturage, ko icyo areba ari ikuzo rye gusa. Iyo urebye ingendo ze z’urudaca, wareba n’icyo zazaniye abanyarwanda kitagaragara kugeza ubu. wibaza icyo abashinzwe guhagararira abanyarwanda bamaze mu Nteko ishinga amategeko. Yenda we nka Perezida avanamo inyungu ze, ariko yakagombye kumenya ko atari we muperezida wenyine ubaho inama z’isi zikenera. Ese afite ubuhe buhanga bw’igitangaza ku buryo buri gihe ahora akenerwa? Ahubwo se nk’uko bivugwa n’ababikurikiranira hafi, ntiyaba ashinga ambasade ze ku isi hose guhora zimushakira ahabaye inama no kuzimwandikishamo ngo ahore azenguruka?
Mu mwiherero wahuje abayobozi bakuru b’igihugu mu kwezi kwa Werurwe umwaka ushize w’2016, Perezida Kagame yanenze abayobozi bahora mu ngendo z’akazi hanze y’igihugu, avuga ko zitwara amafaranga menshi. Ni kuki yumva bireba abandi bose uretse we, kandi ari mu bagenda cyane, ndetse zimwe mu ngendo ze zikaba zihombya igihugu aho kucyungura. Nta banga ririmo, indege zitwara Perezida Kagame zikodeshwa na Leta y’u Rwanda ikazikodesha Paul Kagame kuko ari ize ku giti cye. Ibi ndetse biri mu bibazo bikomereye u Rwanda, aho abategetsi bakuru babangikanya inyungu zabo bwite n’inyungu z’igihugu. Ako kayabo gakodeshwa izo ndege ze, iyo wongeyeho amafaranga y’ubutumwa bw’abamuherekeza, ni akayabo, ku gihugu nk’u Rwanda muri iki gihe. Ubutumwa n’amabwiriza Paul Kagame aha abayobozi, nyamara we ntayubahirize kandi ari muri abo bayobozi, si ugutanga urugero rubi? Mu kinyarwanda ntibavuga ngo “uwiba ahetse, aba abwiriza uwo mu mugongo?” Ndetse ngo “umwera uturutse i bukuru, bucya wakwiriye hose.” Imyifatire myiza yari ikwiriye guhera hejuru.
Dushingiye kuri ibi bitekerezo bike tugaragaje twakwemeza ko ingendo nka ziriya, kimwe n’izindi akunda gukora ngo agiye kwigisha imiyoborere myiza ku isi yose, mu gihe mu gihugu hataba amashyaka ya opozisiyo, ntihabe uwatinyuka kumuvuguruza, ntihabe itangazamakuru ryigenga kimwe n’ubucamanza na bwo buyoborwa na Perezidansi, igihe buri muntu wese agomba gutekereza uko Leta ishaka, icyo gihe ingendo ze ntizibona abazijora ngo berekane ko zihombya igihugu, zikacyambura na duke cyacungiragaho, no mu gihe kandi ingengo y’imari igikenera inkunga y’amahanga ingana uko ingana, si cyo gihe yari akwiye kwirirwa mu manama adafitiye akamaro abanyarwanda. Birababaje ko nta Nteko ishinga amategeko yamubaza ibi, cyangwa Umuvunyi, n’umugenzuzi w’imari ya Leta ngo bamubaze uko yirirwa yangiza amafaranga y’abanyarwanda mu bintu bitabafitiye akamaro, kubera ko izo nzego ari we uzishyiraho kandi akazivanaho igihe ashakiye. Dutegereze igihe izi nzego zizaba zigenga. zikorera koko abaturage tuzamubaze uko yakoresheje umutungo w’abanyarwanda ku nyungu ze bwite. Icyo gihe nibishoboka ko tumubaza uko akoresha umutungo w’igihugu nk’uwe bwite, ni ho azareka no gukora bene izi ngendo zo gusesagura. Kandi nk’uko nta joro ridacya, uwo munsi uzagera.


text:
Umuhanzikazi w’umunyamerika Mariah Carey yatunguye benshi ubwo yatangazaga ko kugira ngo abe mwiza ndetse agire uruhu rwiza cyane yoga amata y’inka.
Uyu mugore w’imyaka 49 yatangarije ikinyamakuru The Guardian cyo mu Bwongereza ko nubwo yagiye ahura n’ibibazo by’ihungabana ndetse n’irondaruhu rikomeye,kuri ubu yahisemo kujya akaraba amata aho kuyanywa mu rwego rwo guhora afite uruhu rwiza.
Yagize ati “Rimwe nkaraba amata kugira ngo ngire uruhu rwiza gusa sinshaka kumena amabanga yanjye menshi.
Uyu muhanzi yashimiye abafana be bamubaye hafi kubera uburwayi afite ndetse ahishura ko nyina umubyara yamwibasiriye ubwo yashyingiranwa n’umwirabura.
Mariah Carey azwi mu ndirimbo nka Touch my body,We belong together,Hero n’izindi,aherutse gushakana n’umubyinnyi w’umwirabura witwa Bryan Tanaka Arusha imyaka 14.
Ibintu bibera mu isi byinshi bitera ukwibaza.Ubwo abandi babuze amata banywa,we arayiyuhagiza!! C’est bizarre.Ikibabaza nuko aba Stars bakoresha ubwiza na Fame byabo mu kwiyandarika (ubusambanyi).Uyu Mariah Carey yabanye n’abagabo benshi bishimisha mu busambanyi.Imana yaduhaye sex kugirango tuyihe umuntu umwe gusa tuzabana binyuze mu mategeko kandi ntidutandukane.Millions and millions z’abantu,ntabwo bazi ko gusambana ari icyaha kizatuma batabona ubuzima bw’iteka muli paradizo dutegereje.Ntacyo bimaze kwishimisha akanya gato,hanyuma ukazabura ubuzima bw’iteka kandi ntuzazuke.Nukugira ibitekerezo bigufi cyane. Abantu bumvira imana,bazazuka ku munsi w’imperuka nkuko Yesu yavuze muli Yohana 6,umurongo wa 40.Hanyuma imana ibahembe ubuzima bw’iteka muli Paradizo.Igihano cy’abanyabyaha,ni urupfu rwa burundu nta kuzuka.Soma Abaroma 6:23.


text:
Abagore n’abakobwa 300 bo mu murenge wa Shyara bakanguriwe gukora ku ifaranga. Umunyamabanga Nshingwabikorwa w’umurenge wa Shyara ati : ‘’Amahirwe mubonye muzayabyaze umusaruro’’.
Abagore 300 bo mu murenge wa Shyara, babifashijwemo n’umushinga Women for Woman bakora imyuga inyuranye. Abagore 150 bakora ubudozi, abagore 100 bize kuboha imisatsi naho abandi 50 bize gutaka amasaro
Nk’uko abo bagore babitangamo ubuhamya mu gihe cy’ukwezi bamaze bakora; buri kicyiro cyarangije kwibumbira mu ishyirahamwe ndetse batangiye gucuruza. Abadoda bageze ku mafaranga ibihumbi 59, abogosha bagakora n’imisatsi bafite amafaranga ibihumbi 25 naho ababoha amasaro bafite amafaranga ibihumbi 35.
Usibye kumenya kwizigama abagore barangije amezi 12 biga amasomo anyuranye harimo ayo guha agaciro imirimo bakora, kumenya gutinyuka kwikorera bahereye ku mishanga mito, kwirinda amakimbirane mu miryango n'ibindi.
Antoinette Uwimana Umuyobozi mukuru wa Women for Woman yemeza ko gutoranya abo gufashwa bikoranwa ubushishozi kugirango abagore bazamuke ndetse bahawe n'amagare 12 azabafasha gukangurira abandi ubumenyi bahawe. Mu kicyiro gitaha kizaba kigizwe n’abagore 200, kizinjizwamo n’abagabo.


text:
KWIKINISHA BIKURINDA
-gutekereza cyane
-Bituma amaraso yasigaye mu nda yo mu kwezi ashirayo vuba ku bakobwa
-Ushobora guhita usinzira wari wabuze ibitotsi
-Bifasha umubiri kwirinda indwara
-Bituma ugwa neza,ntugire umushiha
-Bituma utiriranwa imishyukwe,urarikiye by'indengakamere ikindi gitsina.Uba ugishaka,ariko ntuba umusazi ku buryo wakikoza isoni.
-Bituma udakunda kwiroteraho kenshi.
-Byakurinda kuba wafata ku ngufu
-kwikinisha byakurinda kwandura Sida
,imitezi,n'izindi ndwara z'igitsina
-kwikinisha ni uburyo kamere bwo kumenya imiterere y'umubiri wawe
ICYITONDERWA
-kwikinisha ntibigomba gusimbura imibanire isanzwe hagati y'ibitsina bitandukanye. Ntibigomba kukubuza gushaka uwo mushobora kubana muhuza ibitsina bitabangamiye umutekano wanyu.
-ni bibi niba ari bwo buzima bwonyine ubona bushoboka
-ni ibintu ushobora gukora kugira ngo wirinde mu gihe ibyiza bibiruta utarabibona
-nta cyaha kirimo. Ugomba kubiha gahunda ntibigomba kuyiguha.Kubyita icyaha bizatuma uba umugaragu wabyo ukaba wabikora utanabishakaga.
-niba ufite uwo mwashakanye cyangwa mwashimanye,ugomba kumwitaho, mugakomeza urukundo, mugashimishanya kugira ngo utavaho ukunda kwikinisha kumuruta.
-ushobora gutwarwa na byo nk'uko ibindi bintu biryoha mu buzima bijya bitwara abantu n'akayoga, agatabi n'ibindi bikaba byatuma ugira ubunebwe bwo kwita ku mugore wawe, cyangwa kujya gushaka inkumi niba uri umusore. Ugomba kwitonda kugira ngo utavaho ugirwa umugaragu n'ikintu cyari kigufitiye akamaro.


text:
ESE BYARAREMWE?
Umubiri w’umuntu wisana
KIMWE mu bintu bituma tubaho, ni ubushobozi bw’umubiri wacu bwo kongera kwisubiranya mu gihe wakomeretse. Iyo umuntu akomeretse, umubiri uhita utangira kwisubiranya.
Suzuma ibi bikurikira: Kugira ngo igikomere gikire kandi umubiri usubirane, bica mu nzira nyinshi kandi zihambaye zikurikira:
Udufashi tw’amaraso tubanza gufata ku ruhu, tukazenguruka ahari igikomere, maze tugatangira gukora urukoko no gusana imiyoboro y’amaraso yangiritse.
Nyuma yaho, umubiri utangira kurinda ahantu hakomeretse kugira ngo hatinjiramo mikorobe no gusohora imyanda yatewe n’igikomere.
Nyuma y’iminsi mike, umubiri utangira gusimbuza uturemangingo twangiritse no gusana imiyoboro y’amaraso, maze igikomere kikagenda cyegerana.
Hanyuma inkovu igenda ikira n’ahakomeretse hakagenda hakomera.
Abashakashatsi batangiye gukora ibintu bya plasitiki bishobora kwisana igihe byangiritse, bakurikije uburyo amaraso avura ntakomeze kuva. Ibyo bikoresho biba bifite uduheha duteganye turimo ibintu byo mu rwego rwa shimi by’ubwoko bubiri, bihita bitangira gutemba iyo igikoresho cyangiritse. Ibyo bintu birivanga bikamera nk’amavuta, nuko bigakwirakwira ahangiritse ari na ko bipfuka ahantu hatobotse n’ahari udusharu. Ayo mavuta aruma agakomera, bigatuma ahari hangiritse hasubirana. Hari umushakashatsi wagize ati “ibintu turimo dukora bifite ubushobozi bwo kwisana tubyigira ku bindi byari bisanzwe ku isi.”
Ubitekerezaho iki? Ese umubiri ufite ubushobozi bwo kongera kwisana, wabayeho biturutse ku bwihindurize, cyangwa wararemwe?


text:
Imitungo yasizwe na beneyo icungwa na Leta isaga igihumbi
Yanditswe na MUGISHA BENIGNE
Minisitiri w’Ubutabera akaba n’Intumwa Nkuru ya Leta, Johnston Busingye, atangaza ko imitungo yasizwe na beneyo ari 1166, igizwe n’inzu, imirima, inzuri, amashyamba n’ibindi.
Ni mu nama yagiranye na komite zishinzwe gucunga imitungo yasizwe na beneyo zikuriwe n’abayobozi bungirije b’uturere bashinzwe imari n’iterambere ry’ubukungu.
Yagize ati “Iyi mitungo igomba gucungwa neza kandi ikabyazwa umusaruro mu nyungu rusange n’iz’iterambere ry’igihugu.”
Avuga ko imitungo yasizwe na beneyo igomba kuragizwa bamwe mu bayituriye cyangwa mu bafitanye isano na bo, ariko uturere tugakurikirana ko abayihawe batayiyandikishaho.
Ati “Ndizera ko nta mitungo mwaragije abantu yaba yarinjiye mu manza biturutse ko bayiyandikishijeho, niba hari imanza zavutse mwatubwira tugakurikirana ikibazo kigakemuka.”
Yishimira iyi politiki y’igihugu yo gucunga imitungo yasizwe na beneyo kuko bituma nta muturage uyigabiza ngo ayigire iye ngo nyirayo nagaruke azasange ibye byarajyanywe n’abandi.
Mu kiganiro izi komite zahawe hagaragajwe ko umusaruro ukomoka ku mitungo yasizwe na beneyo usaga amafaranga miliyari 2 z’amafaranga y’u Rwanda.
Abayobozi b’uturere bungirije bagaragaje impungenge n’ibibazo bahura na byo mu micungire y’iyi mitungo, nko kutagira amakuru ahagije ku buryo bwo kuyibyaza umusaruro.
Murenzi Janvier, Umuyobozi w’Akarere ka Rubavu wungirije ushinzwe imari n’iterambere ry’ubukungu yagize ati “Kubona abo tuyiha ngo bayibyaze umusaruro kubabona ntibyoroshye kuko bitemewe gutanga amatangazo nk’aya cyamunara.”
Ikibazo cyo kubika amafaranga aturuka mu mitungo yasizwe na banyirayo agahabwa abo mu miryango yabo ngo iyabike biteye impungenge kuko abenshi bayakoresha ibindi.
Aha Minisitiri Busingye yasabye ko uwo mutungo washyirwa kuri konti z’uturere na two tukawucunga neza, uko abayobozi batwo bagenda basimburana.
Akarere ka Kicukiro kagaragaje ko mu mitungo gacunze harimo amazu ashaje cyane n’ibibanza, aho ayo mazu agereranywa n’ibibanza.
Abitabiriye inama basabwe ko amafaranga abyazwa imitungo idafite beneyo acungwa neza, agasanishwa inzu aho bibaye ngombwa asigaye akabikwa kuri konti z’uturere, akazahabwa banyirayo mu gihe bazaba baje kimwe n’imitungo basize.
Mu gihe haba haje umwana we cyangwa undi umukomokaho, ashobora guhabwa imitungo ngo ayicungire umubyeyi we, ariko ntiyemererwa kuyigurisha cyangwa ngo ahabwe amafaranga yayibyajewemo, ahabwa nyir’ubwite yiyiziye.


text:
Amajonjora y’abakobwa muri Miss Rwanda 2018 aregereje
Yanditswe na NDAMYIROKOYE FRANÇOIS
Mu rwego rwo gushaka uzambikwa ikamba rya nyampinga w’u Rwanda 2018 muri uku kwezi kwa Mutarama 2018 amajonjora y’abakobwa bazitabira iri rushanwa aratangira.
Mu ntara y’Amajyaruguru mu mujyi wa Musanze iki gikorwa kizaba ku ya 13 Mutarama 2018, mu Burengerazuba kizabe ku ya 14 Mutarama 2018 kibere mu mujyi wa Rubavu naho ku ya 20 Mutarama 2018 amajonjora azabere mu Ntara y’Amajyepfo.
Nyuma y’uko igikorwa kizaba cyabereye muri izo ntara zose, ku ya 21 Mutarama 2018 amajonjora azabera mu Ntara y’Uburasirazuba mu mujyi wa Kayonza naho mu Mujyi wa Kigali azabe ku ya 27 Mutarama 2018.
Ishimwe Dieudonné uzwi nka Prince Kid utegura akanashyira mu bikorwa irushanwa rya Misss Rwanda yatangarije Imvaho Nshya ko kugeze ubu imyiteguro yo gutangira amajoronjora imeze neza.
Yagize ati “Imyiteguro tuyigeze kure kandi imeze neza nta kibazo”.
Uyu mwaka mu ntara zose no Mujyi wa Kigali hazatoranywamo abakobwa 30 nyuma bazatoranywemo abakobwa 20 bazajyanwa mu mwiherero.
Ku ya 10 Gashyantare 2018 ni bwo hazatoranywa abazajya mu mwiherero.
Ibisonga by’uzaba nyampinga kandi bizaba bibiri aho kuba bine nk’uko byari bisanzwe.
Ku ya 24 Gashyantare 2018 ni bwo hazatoranywa nyampinga w’u Rwanda 2018 mu gikorwa kizabera mu mujyi wa Kigali.
Uhatanira ikamba rya Nyampinga w’u Rwanda agomba kuba ari Umunyarwandakazi, afite hagati y’imyaka 18-24, yararangije amashuri yisumbuye, avuga neza Ikinyarwanda n’urundi rurimi, hagati y’Icyongereza, Igifaransa n’Igiswahili, afite indeshyo ya metero imwe na sentimetero 70 kuzamura, apima ibilo hagati ya 45-70, atari yabyara, yiteguye kumara nibura umwaka atuye mu Rwanda igihe yatsinze, atiteguye gukora ubukwe mu gihe cy’umwaka yambaye ikamba no kuba yiteguye guhagararira u Rwanda mu gihe bikenewe.
Uzambikwa ikamba azaba asimbuye Miss Iradukunda Elsa ufite ikamba rya Miss Rwanda 2017.


text:
Inkuru: Igitangaza kigura angahe?
Tesi kari agakobwa k’imyaka umunani ubwo kumvaga se na nyina bataye umutwe ku kibazo cya musaza we muto wari urwaye cyane witwaga Frank. Icyo yabashije kumvamo ni uko gasaza ke gato kari karwaye cyane kandi nta mafaranga bari bafite na macye. Se yateganyaga kugurisha inzu yabo bakajya gukodesha kuko atabashaga kubona amafaranga yo kwa muganga akenewe.
Kubagwa nibyo byonyine byari gukiza Frank wari urwaye bikabije, kandi byari bihenze cyane, batanafite uwabaguriza ayo mafaranga. Umunsi ukurikiyeho Tesi yumva se ari guhoza nyima warimo urira kuko bari babuze ugura ya nzu muri ibyo bihe, aramubwira ati “Ubungubu igitangaza nicyo cyamukiza gusa.”
Tesi akibyumva ahita ajya mu cyumba cye afata agacupa gato yabikagabo uduceri twe, aradufata aratubara asanga twujuje idorari rimwe, arongera arabara inshuro nk’eshatu areba ko atibeshye, arangije abisubiza mu gacupa ke arafunga neza, nuko asohoka mu nzu ntawumubona ajya kuri farumasi yagezeho mbere ajya ku murongo nk’abandi bose ategereza yihanganye.
Gusa agezweho abona muganga arimo ariganirira n’undi muntu ku ruhande yamwirengagije, nuko tesi akuba amaguru hasi cyane ngo bamurebe, ariko abona baracyamwirengagiza, arikoroza cyane ariko biba ibyubusa, afungura ka gacupa ke akuramo igiceri kimwe akomanga ku gacupa cyane bose baramureba.
Uwatangaga imiti n’uburakari bwinshi ati “Hanyuma wowe wa kana we urashaka iki hano? Ntubona ko ndi kuvugana n’umuvandimwe wanjye twaherukanaga cyera?”, arangije akomeza kwiganirira atiriwe ategereza kumva igisubizo cy’ako kana.
Tesi nawe amusubizanya uburakari ati “Nanjye ndi hano nshaka kukubwira ibyerekeye umuvandimwe wanjye. Ararwaye cyane, Cyane ariko, naje hano kugura igitangaza.”
Umugabo “ngo iki?”
Tesi “Amazina ye ni Frank, afite ikintu kiri kubyimba mu mutwe, papa yavuzeko ari igitangaza cyamukiza gusa. None mbwira igitangaza kigura angahe?”
Umugabo: “Nta bitangaza ducuruza hano mwana muto, wihangane ntacyo nagufasha.”, kuri iyi nshuro amusubiza yiyoroheje.
Tesi: “Umva, Mfite amafaranga ndakwishyura, kandi abaye adahagije nakuzanira andi aburaho yose. Wowe mbwira amafaranga igitangaza kigura.”
Umuvandimwe wa wa mugabo abibonye abaza ka kana ati “Musaza wawe akeneye igitangaza bwoko ki?”
Tesi “Simbizi”, nuko atangira kurira. “Icyo nzi ni uko arwaye cyane, Mama yavuzeko bagomba kumubaga ngo akire. Ariko papa ntabashije kwishyura amafaranga, niyo mpamvu nakoresheje ayanjye.”
Uwo mugabo abaza tesi ati “None ufite angahe?”
Tesi asubizanya amasoni ati “Idorari rimwe. Niyo mfite imbere n’inyuma, ariko nabona andi muyashatse.”
Wa mugabo aramusubiza amwenyura ati “Ndumva bihuriyemo neza, idorari rimwe nicyo giciro cy’igitangaza cy’abavandimwe.”, ahita ayafata abwira ka gakobwa ati “ngaho njyana aho mutuye ndebe ko igitangaza ukeneye nshobora kuba nkibafitiye.”
Uwo mugabo yari muganga Armstrong wari waje gusura murumuna we muri ako gace, yari azobereye mu buvuzi bwo kubaga ubwonko (neuro-surgery). Agezeyo abaga ka gahungu bigenda neza cyane, arakira neza kandi muganga ntiyabishyuza. Ababyeyi be barishima cyane. Nuko nyina ati “Gukira kwa frank rwose cyari igitangaza nyacyo, ndibaza amafaranga byari kudutwara!”
Tesi aramwenyura aramusubiza ati “Ni idorari rimwe.”
Mu byukuri igitangaza ntigisaba byinshi, kwizera kw’umwana muto kurahagije.
Matayo 17:20. Arabasubiza ati “ Ni ukwizera kwanyu guke: ndababwira ukuri yuko mwaba mufite kwizera kungana n’akabuto ka sinapi, mwabwira uyu musozi muti ‘Va hano ujye hirya’ wahava, kandi ntakizabananira.


text:
Ntimuzajya mu ijuru mwaricishije abaturage muyobora amavunja- Perezida Kagame
Perezida Kagame atangiza umwiherero w’abayobozi bo mu nzego z’ibanze yabibukije ko inshingano zabo ari ugufasha abaturage kubaho neza ku isi, bitegurira kuzabaho neza mu ijuru.
Yagize ati” Hari inyigisho tujya twumva zivuga ko nyuma y’ubu buzima, hari ubundi bwiza tuzabamo. Ariko mbona kubaho neza bigomba guhera hano ku isi, bikatubera itike ituganisha muri ubwo buzima bwiza tubwirwa.”
Yagarutse kandi ku bayobozi bahugira mu kwiremereza no kwereka abaturage ko bakomeye, ntibite ku bibazo abaturage bafite.
Perezida Kagame yibukije abayobozi nk’abo ko Ijuru rivugwa abantu bazajyamo nyuma y’ubu buzima, abantu nk’abo ajya yumva batazajyamo.
Ati "Uko nabyumvise hariya hantu hadutegereje, abantu bikomeza Ntibazajyaho. Mu ijuru numva ko hazajya abantu bakora ibyiza bizima, kandi bifuza kugendana n’abandi.”
Yanasabye aba bayobozi kugabanya inama bakora zidatanga ibisubizo. Abasaba gusohoka mu biro bakegera abaturage, kuko kuguma kubareka bakazahazwa n’ibibazo byiganjemo cyane iby’isuku nke, kugwingira n’ubuzererezi mu bana, ari ugutezuka ku nshingano bafite nk’abayobozi.
Ati” Ni ukuri Ntimuzajya mu ijuru, mwaricishije abaturage muyobora amavujya. Kuki umwana wawe wowe muyobozi yajya kwiga, uw’umuturanyi ntajye kwiga hanyuma ukabyemera?
Iyo ugize isuku, uwo muturanye afite umwanda, uba wateshutse ku nshingano nk’umuntu, ariko cyane cyane nk’umuyobozi.”
Yasabye aba bayobozi guhindura imikorere, bakagabanya umwanya bamara mu biro n’uwo bamara bajya mu nama, ahubwo bakaganira n’abaturage bashakira hamwe umuti w’ibibazo igihugu gifite.
Ibitekerezo ( 12 )
umubyeyi wacu nakomerze aho dushima uko aja atanga impanuro
Impanuro mutanga ninziza mukomreze aho!
Ndashimira cyane umubyeyi wacu, nakomeze aducyahire abayobozi rwose yenda bakumva
Abanyarwanda bagira imigisha, abayobozi bigishwa buri munsi ikibabaje ni uko batabishyira mu bikorwa! Nibasohoke mu biro,begere abaturage, bamenye ibibera aho bayobora ndetse n’ibibazo by’abaturage bafite,babishakire ibisubizo. Nkuko HE yabivuze, abo banshinzwe bazababazwa imbere y’Imana.
Turashima Perezida wacu Ku mpanuro agira abayobozi buri gihe.Bajye babishyira MU bikorwa birinde kumunaniza.
Ibi H.E avuga nibyo rwose. Twibuke ubwo Yezu abantu batandukanye bamusanga bakamubaza bati ese Mwigisha dukore iki ngo tuzabone ingoma y’Ijuru: Umusirikare yamubwiye gukira ibijyanye n’akazi k’ubusirikari, umusoresha yamubwiye ko atagomba kurenza igipimo, ubwo nyeka ko n’umuyobozi iyo amubaza yari kumubwira ko agomba kwita kubo ashinzwe kuyobora. Tube maso rero Inama twaragijwe hatagira n’imwe izimira nibwo tuzabona !’iryo Juru twabwiwe tukaryizera. Umuyobozi nyawe ahoza umutima kubo ashinzwe kuyobora agahora atekereza Ku mibereho yabo agahora kdi aharanira ko batera imbere. Dukomeze twubake u Rwanda twifuza
Birakwiye ko abantu bashyira umutima ku byo bakora bakareka gushyira imbere inyungu zabo ,twese duhuze umutima twumve ko tugomba gushyira imbere umuturage ,tumwegere tumutege amatwi,mu tugali n’imirenge abakozi tumanuke dusange uwo dukorera tumenye umubabaro we ,amafaranga yoherezwa mu turere akoreshwe neza ,fonctionnement z’imirenge n’utugali aho bishoboka zongerwe kuko nta gisobanuro,kubona umuntu yirirwa akora amaraporoakayahuza adafite gihamya ko ari iz’ukuri ,twese duhuze imbaraga .ibyo H.E avuga ni byo kwirirwa mu ma nama gusa ,umusaruro urimo ni mutoya .Mu tugali harebwe niba ibyo batojwe bakibifite ku mutima ,aho gukora ibintu nk’abikiza cyangwa basa n’abamenyereye akazi .Ibyiza kuko Akagali ari urwego technic rwegereye umuturage ,hakagombye kujyamo umuntu ufite ubushobozi n’ubushake byo kwitangira umuturage .Ubu koko aho Inkotanyi zakuye abanyarwanda turahibagiwe aka kanya?Abantu bazana imiteto ntabwo ari byo .Uretse ko ari Leta y’ubumwe ariko ubundi ,akagali kakagombye kuyoborwa n’abantu bafite umutima n’ubwitange nk’ababohoye u Rwanda.
Nkunda ko Kagame atajya arya iminwa.He doesn’t mince his words.He is traightforward.Avugira ku gasozi adaciye iruhande.Nuko abo ayobora bamutenguha kenshi.Gusa nk’umukristu,nagirango mwunganire nkoresheje bible.Ntabwo ibihembo by’abakristu nyakuri ari IJURU gusa.Abenshi bazaba mu isi nshya dusoma muli 2 petero 3,umurongo wa 13.Ku munsi w’imperuka,imana izarimbura abantu bose bakora ibyo itubuza,ku isi izaba paradizo hasigare abayumvira gusa.Byisomere muli imigani 2,imirongo ya 21 na 22.Naho abazajya mu ijuru,ni abantu bitwa Abera.Nibagerayo,bazategeka isi nshya nkuko tubisoma muli Daniel 7:27 na ibyahishuwe 5:10.
Gusobanukirwa the mankind future,bisaba kwiga bible neza,utitaye kubyo pastors na padiri bigisha.Imana idusaba "kugenzura" niba ibyo batwigisha ari byo nkuko 1 Yohana 4:1 havuga.
Ibyo Kagabo avuze nibyo 100%.Ahantu henshi,Bible yigisha "ijuru rishya n’isi nshya".Ndetse na Yesu yigishaga ko abantu beza bamwe bazaba ku isi izahinduka paradizo (Matayo 5:5).Ariko pastors na padiri bakigisha ijuru gusa.Ndetse bakabwira abantu ko iyo bapfuye baba "bitabye imana",mu gihe bible yigisha ko upfuye aba atumva (umubwiriza 9:5).Ahubwo ko abapfuye bumvira imana bazazuka ku munsi w’imperuka nkuko Yesu yavuze muli Yohana 6:40.Niba koko abantu iyo bapfuye bigira mu ijuru,nta muzuko uzabaho.Ariko nta hantu na hamwe bible yigisha ko iyo dupfuye tuba twitabye imana mu ijuru.Ni ikinyoma kibabaza imana.
Urakoze cyane H.E kumpanuro muha abayobozi. nizereko nka Gitifu wa Gisenyi abyumva. azave mubiro agere mbugangari arebe umwanda uhari aho ababtu bacuruza ibisheke, ikigori...imbere y’ingo z’abandi, ba mudugudu barebera(wenda baba bahawe akantu), Gitifu w’akagari we ubanza ntabaho
Nibyo rwose,abayobozi bariremereza cyane,noneho wagera ku bakuru b’imidugudu bo bikarenga cyane,kuko bibera mu kabari,inzoga nizo bashyira imbere kuruta abaturage bashinzwe.
Salut,rwose E S Gisenyi yabyumvise kdi wakoze azabikora


text:
Ibintu 3 twakigira kuri Yohana, intumwa yakundwaga cyane na Yesu
Yohana wakundwa na Yesu nawe yari ahagaze hafi y’umumsaraba ubwo Yesu yabambwaga ku Musaraba.
Umubano w’intumwa za Yesu wagiye uhinduka kuba mwiza. Usibye kubera Yesu intumwa, banamubereye nk’abavandimwe, bahinduka inshuti ze magara kugera aho nk’umwe witwaga Petero byageze aho yatura n’akanwa ke ko adashobora kuzigera yihana, gusa kubw’umubiri n’amaraso umuntu akozwemo biganisha ku ntege nke, byarangiye Petero yihakanye Yesu inshuro 3. Nubwo bose bari bafitanye umubano mwiza na Yesu ariko Yohana we yari umutoni cyane kurusha abandi bose kuko wasanganga yicaye bugufi bwa Yesu kandi mu gituza cye kuko na Bibiliya ibihamya.
“Nuko Yesu abonye nyina n’umwigishwa yakundaga ahagaze bugufi, abwira nyina ati “Mubyeyi, nguyu umwana wawe.” Yohana 19:26
Ibi ni bimwe mubyo twakigira kuri Yohana , intumwa yakundwaga na Yesu cyane:
1. Ubushuti na Yesu bukwiye kwiyongera no mu bihe bikomeye
Mu ntumwa zose za Yesu, Yohana niwe wenyine wabashije kugera I Karuvari, abona Yesu abambwa, apfira ku musaraba. Niyo mpamvu Yesu yamubonye ari kumwe na mama we (Mariya)(Yohana 19:26-30)
Mubihe bye bya nyuma Yesu agerana na Petero na bene Zebedayo bombi ahitwa i Getsemani, arababwira ati “Nimube mwicaye aha nigire hariya nsenge.” atangira kubabara no guhagarika umutima cyane, Maze arababwira ati “Umutima wanjye ufite agahinda kenshi kenda kunyica. Mugume hano, mubane maso nanjye.”(Matayo 26:36-37)
Nubwo kubana maso nabo byabananiye ariko Yohana yabanye nawe kugera ku munsi wanyuma Yesu abambwa ubwo izindi ntumwa zari zagiye kubera ubwoba.
Yohana yagendanye na Yesu uhereye igihe yatoranywaga nk’intumwa, ajyendana na Yesu abasha kwitegereza ibihe byose Yesu yanyuzemo ari ibi n’ibyiza. Abona Yesu agaburira abantu ibihumbi, akiza indwara, yubahwa n’abantu benshi.
Yohana yomatanye na Yesu mu bihe bibi n’ibyiza, kubw’ibyo agirana nawe ubushuti atigeze agirana n’abandi.
Dushobora gukura iyo twifatanyije na Yesu ntiturambirwe no mu bihe by’akaga gakomeye mu buzima bwa buri munsi, twaba twishimye cyangwa tubabaye.
2. Kubana n’Imana bituma turonka byinshi biyiturutseho
Mu gitabo cya Luka 12:48, Yesu ubwe yaravuze ngo “Ariko uwari utabizi agakora ibikwiriye kumuhanisha, azakubitwa nkeya. Uwahawe byinshi wese azabazwa byinshi, n’uweguriwe byinshi ni we bazarushaho kwaka byinshi.”
Yohana yari umunyehirwe kuko yahoraga bugufi bwa Yesu. Kuba bugufi bwa Yesu no kugirana ubusabane na we byamwunguye byinshi.
Ibi ni bimwe mubyo Yohana yungutse:
•Yahawe nyina wagombaga kwitaho na we akamwitaho: (Nuko Yesu abonye nyina n’umwigishwa yakundaga ahagaze bugufi, abwira nyina ati “Mubyeyi, nguyu umwana wawe.” Yohana 19:26-27)
•Yigize amahirwe yo kwerekwa ibyenda kuba no kubitangaza: (1Ibyahishuwe na Yesu Kristo, ibyo Imana yamuhereye kugira ngo yereke imbata ze ibikwiriye kuzabaho vuba, agatuma marayika we na we akabimenyesha imbata ye Yohana .Uhamya ibyo yabonye byose, ari ijambo ry’Imana no guhamya kwa Yesu Kristo.,Ibyahishuwe 1:1-3)
•Yahawe inshingano zo gutuma buri wese amenya ibizaba mbere yuko Yesu aza: (Kandi arambwira ati “Amagambo y’ubuhanuzi bw’iki gitabo ntuyazigame ngo uyagire ubwiru, kuko igihe kiri bugufi ,Ibyahishuwe 22:10-21)
Ubusabane tugirana n’Imana tuzabwungukiramo byinshi tudashobora gutekereza
" Ariko nk’uko byanditswe ngo “Ibyo ijisho ritigeze kureba, N’ibyo ugutwi kutigeze kumva, Ibitigeze kwinjira mu mutima w’umuntu, Ibyo byose Imana yabyiteguriye abayikunda." (1 Abakorinto 2:9)
Yohana yegeranyije umugambi Yesu yari afite, avuga uko agakiza kagombaga kugera ku bantu (Yohana 3:16-21), (Yohana 19:30).
Niwomatana na Yesu kristo, uzunguka ubwenge n’amahoro bimuturukaho.
Ismael@Agakiza.org